Bagyo, Baha/ Karawat asin Kalamidad\nArog kan SEA Games na nagbugkos kan mga Pilipino, si Tisoy, an bagyo nagbunyog kan mga Bikolano.\nPambihira ta ngonyan lang naaraman ko na an anom na provincias asin pitong ciudades kan Kabikolan may pig-itaas na sinyal numero 1 asin numero 2 , makusog an duros, makusog an uran na dara kan bagyong si Tisoy.\nArog kan dati na an bagyong minaagui sa Bikol, minatugpa muna sa Catanduanes dangan sa banwaan kan Presentacion Partido pasiring sa parteng Naga an mata sagkod na magluwas sa Pilipinas via Southern Luzon, Kamaynilaan sagkod na sa South China Sea.\nNgonyan na taon 2019 ini an mayor na kalamidad na nag-agui sa Bikol patapuson na pati an taon.\nMagayon an resultado kan SEA Games, makolor si opening. Primerong aldaw kan karawat tambak na medalya tulos an nakua kan mga Pilipinong atleta (bulawan, perak, asin bronse). Sa laog nin sarong semana untok si mga kritiko kan SEA Games asin kan gobyerno Duterte, lakop an kaorogmahan kan mga Pilipino bako lang sa Metro Manila kundi pati sa ibang lugar na may karawat sa Central Luzon, La Union, New Clark City asin iba pang lugar sa Pilipinas.\n(Igwa lang sarong pasaway na DJ kan sarong dakulang broadcast network sa Bikol an nag-post sa Fb na maski daa magayon si opening asin mga karawat kan SEA Games pero para saiya idto “lapa” ta nasa likod kan proyekto an gobyerno na bako niyang kaalyado).\nMientras na an mga Pilipino nag-oorogma sa pagdalan kan SEA Games poon sa grand opening duman sa Philippine Arena sa Bulacan, an mga Bikolano poon Catanduanes, Albay, Cam. Sur, Cam. Norte, Sorsogon asin Masbate nagkakasiribot man asin nagkakaharadit mantang palaogon sa rona an bagyong mestizo dai aram kun maputi o maitom pero an bansag Tisoy. An sigurado basa. Kan dekada 50, 60, 70, 80 an pig-aapod na typhoon belt iyo an Bikol. An mga Bikolano tood na sa bagyo pirang beses sa sarong taon, may bunos pang baha sa kababan pero bago sulayan kan mga Bikolano an saradit nindang harong enot na tinutukudan an mga poon kan sili. Kadto kan mayo pang PAGASA, mayo pa si Mike V. Padua, an mga gurang natutudan nanggad an nagdadangadang na kalamidad por medyo kan mga hiro-hero kan mga hayop asin insekto arog kan nagraralayog na pato asin itik, nagpapara-atungal na mga ido, sabay-sabay na nag-ruruluwas sa bungag an mga kino asin halas.\nAn mga bagtingan kan mga simbahan sige-sige an repeke sa tahaw kan linog asin uran, asin hararom na baha.\nNgonyan sa lindong kan bagong teknolohiya an nagdadangadang na bagyo antes mag-abot sa kadagaan aram na kan PAGASA asin ni Mike Padua asin kan publiko mismo. Basta igwang radyo, telebisyon asin cellphone dai ka mahuhuri sa bareta.\nAn dai lang matudan kan bagong teknolohiya iyo an paglinog, kasulo, pagtuga kan bulkan. An pagbaha, an pagtiris kan daga bunga kan bagyo asin makusog na uran kaya pwedeng maibitaran bastang an mga tao magtubod sa mga pabantulin kan awtoridad na mag-ibakwar hali sa hababa pasiring sa mga halangkaw asin salbadong lugar.\nNDRRMC(National Disaster Risk Reduction Management Council) is the name an pag-asa kan bayan.\nAn dai maibitaran sa baha iyo an alipong, leptospirosis, asin an tentasyon na magparalamutaw asin maglangoy-langoy.\nPero dai bale na ta an buhay balansiyado, an kaogmahan asin kamunduan, hadit, takot asin ogma, engrandeng kaorogmahan sa tahaw kan makusog na uran asin duros wara an problema kan kinaban.\nMabuhay an burunyog na Bikolano!!!\nMabuhay an burugkos asin sararong Pilipino!!!\nAn “re-development” kan Plaza Rizal (Freedom Park) kan Naga lalo na an paggaba kan skating Rink na pinagibo ni LRV nagpapaheling na suhay na talaga an Naga sa Camarines Sur. Nagsugo na kaya an korte na an mamanehar sa aktibidades sa laog kan Plaza Rizal iyo an LGU Naga bako an Camarines Sur.\nAn Plaza na nasa atubangan kan daan na Kapitolyo provincial pigpairahay pa asin pinagayon poon kan 1994, pigpacemento ta lapok na kadto, pigbugtakan gazzebo (kahadian kan mga butang parahilot), pigpa tiles an pamitisan ni Rizal, pigbugtakan C.R., sa lindong kan administrasyon kadto ni Gobernador Nonoy Bulaong.\nKundi sa mga kaso-kaso entre kan provincia asin ciudad napasakamot na lugod kan Naga an pagpadalagan kan Plaza.\nDai tabi kalingawan ni Mayor Nelson Legacion, taga Bula o taga Buhi man siya, na maski chartered city an Naga, indepiendiente sa Cam. Sur dai nagboboto nin Gobernador pero an tao sa Naga kun aldaw dominado kan mga taga Cam. Sur---estudyante, empleyado, parasaod, parasimba, parasine asin iba pa.\nKun aldaw haros kabangang milyon an tao sa Naga alagad kun banggui pagnagpuruli na sa Cam. Sur an populasyon, 150 mil na sana an populasyon kan ciudad kaya dai nanguiguin highly urbanized city an Naga.\n90% kan produktong agricultural sa Naga public market hali sa mga banwaan kan Camarines Sur kaya an nagpapakakan kan Nagueno iyo an provincia nin Camarines Sur. An Plaza Rizal, sabi kadto ni Gobernor Bulaong iyo an embahada, pasyaran, asin estambayan kan mga taga-Camarines Sur kun rayaon sinda sa Naga.\nMag-antabay sa programang “INI AN TOTOO” kada Sabadong alas 8:30-9:30 nin aga (oras sa Pilipinas) sa OK Bangon FM, 97.5 KHZ/PBN TV 5, Caceres cable,Sky cable asin facebook live streaming worldwide. Program hosts: Winnie Ceas-Ventura and Ernie Verdadero.


BASAHON SA Acholi Afrikaans Albanian Aleman Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cakchiquel (Western) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik Español Estonian Ewe Fijian Finnish Fon Ga Garifuna Georgian Griego Guarani Gun Haitian Creole Hapon Hausa Hebreo Hiligaynon Hindi Hiri Motu Hmong (White) Hungarian Ibanag Icelandic Igbo Iloko Indonesian Ingles Isoko Italiano Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Romanian Runyankore Ruso Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urdu Urhobo Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“PUWEDE nang maghali an bus, pero an lalaking Chinese mawalat!” Iyan an nadangog ni Alexandra mantang nakatukaw sa bus na naghahalat na magbalyo sa border kan duwang nasyon sa South America. Nagbaba siya tanganing aramon an nangyayari asin nahiling niya an sarong hoben na lalaking Chinese na nasasakitan mag-Kastila mantang nagpapaliwanag ini sa sarong guwardiyang nagbabantay sa border. Huling nag-aatender si Alexandra sa sarong kongregasyon kan mga Saksi ni Jehova sa lengguwaheng Chinese, nagboluntaryo siya na magin parainterpretar.\nSinabi kan lalaki na saro siyang legal na residente pero nahabon an saiyang mga dokumento asin kuwarta. Kan inot, dai iyan pinaniwalaan kan guwardiya asin pinagdudahan pa ngani si Alexandra na imbuwelto sa human trafficking. Kan huri, naniwala na an guwardiya sa paliwanag kan lalaki, pero makahirak siya ta kaipuhan niyang magmulta huling mayo siyang kumpletong dokumento. Mayo ining kuwarta, kaya pinasubli siya ni Alexandra nin $20. Sobra-sobra an pasasalamat kan lalaki asin sinabi na mabayad ini nin labi pa sa $20. Ipinaliwanag ni Alexandra na dai man siya nag-aasa nin karibay; nauugma siyang tumabang huling aram niya na iyan an tama. Tinawan niya an lalaki nin nagkapirang babasahon na basado sa Bibliya asin dinagka ining makipag-adal nin Bibliya sa mga Saksi.\nNakakaugmang madangog an mga istorya dapit sa pagtabang sa mga estranghero, asin daing duda na ginigibo man iyan kan mga tawo hali sa gabos na relihiyon asin dawa kan mga mayo nin relihiyon. Andam ka man daw na magsakripisyo para tumabang sa iba? Interesante an hapot na iyan huling sinabi ni Jesus: “Igwang urog na kaugmahan sa pagtao kisa sa pag-ako.” (Gibo 20:35) Kun dapit sa siyensiya, nadiskubre kan mga researcher na may marahay na epekto sa sato an pagigin matinao. Aramon ta kun sa anong mga paagi.\nAN “MAUGMANG NAGTATAO”\nIpinapahiling kan mga eksperyensiya na magkakonektar na marhay an pagtao asin kaugmahan. Isinurat ni apostol Pablo na “namumutan nin Diyos an maugmang nagtatao.” An sinasabi niya digdi iyo an mga Kristiyanong nagtao nin mga donasyon para tabangan an saindang mga kapagtubod na nasa kasakitan. (2 Corinto 8:4; 9:7) Dai sinasabi ni Pablo na nagtao sinda huling maugma sinda. Imbes, maugma sinda huling nakapagtao sinda.\nSa katunayan, uyon sa sarong pag-adal, an pagtao “nagpapahiro sa mga parte kan hutok na konektado sa kaugmahan, relasyon sa iba, asin pagtitiwala, kaya nagtatao iyan nin pakamati nin pagkakontento.” Sigun sa saro pang pag-adal, “an pagtao nin kuwarta sa iba mas nakakapaugma sa saro kisa sa paggastos kaiyan para sa saindang sadiri.”\nNaisip mo na daw na huli sa kamugtakan mo mayo kang gayong magibo para makatabang? An totoo, puwedeng maeksperyensiyahan kan gabos an kaugmahan na namamatian nin saro na “maugmang nagtatao.” Dai man kaipuhan na dakulaon an halaga kan itatao mo, an importante tama an saimong motibo. Sarong Saksi ni Jehova an nagpadara nin mensahe asin donasyon sa kagpublikar kan magasin na ini. An sabi niya: “Sa laog nin dakul na taon, diit sana an naitatao kong donasyon sa Kingdom Hall.” Pero sinabi pa niya: “Mas dakula an nagin balos sa sako ni Jehova Diyos kisa sa mga itinao ko. . . . Salamat sa pagkakataon na maitao ko an regalong ini—nakakapaugma ini sako.”\nSiyempre, an pagtao bako sanang paagi sa kuwarta. May iba pang mga paagi para makapagtao.\nMARAHAY SA SALUD AN PAGIGIN MATINAO\nMay marahay na epekto sa saimo asin sa iba an pagigin matinao\nSinasabi kan Bibliya: ‘An tawong mabuot napapakarhay, alagad an [maringis] nagraraot kan sadiri niyang buhay.’ (Talinhaga 11:17, An Marahay na Bareta Biblia) An mabubuot na tawo matinao—andam nindang itao an saindang panahon, kusog, pagmalasakit, asin iba pa. An arog kaining pananaw sa buhay nagtatao sa sainda nin dakul na pakinabang, saro na diyan an marahay na salud.\nSigun sa mga pag-adal, an mga tawong nagboboluntaryong tumabang sa iba daing gayo nakakamati nin kulog asin depresyon. Kaya, mas marahay an salud ninda. An pagigin matinao nakakatabang pa ngani sa salud kan mga may malalang hilang, arog nin multiple sclerosis o HIV. Nahiling man sa pag-adal na pag nagtatabang sa iba an mga tawong piglalabanan an pagigin alkoholiko, daing gayo sinda nakakamati nin depresyon asin mas nalilikayan nindang bumalik sa dating bisyo.\nAno an dahilan? Ipinapahiling na an “pakamati nin pagmakulog, pagigin matinao, asin kabuutan nakakatabang para daing gayo makamati nin negatibong mga emosyon.” An pagigin matinao makakatabang man na mabawasan an stress asin dai maglangkaw an blood pressure. Mas madali man na makayanan kan mga nagadanan nin agom an mga sintomas nin depresyon pag nagtatabang sinda sa iba.\nMayong duda, marahay sa saimo an pagigin matinao.\nAN PAGIGIN MATINAO NAKAKAULAKIT\nDinagka ni Jesus an saiyang mga parasunod: “Ugalion an pagtao, asin an mga tawo matao sa saindo. Iuula ninda sa saindong mga bulsa an abundang takad, dinusok, yinugyog, asin nagsusupay. Huli ta an pantakad na ipinantatakad nindo iyo an ipantatakad ninda sa saindo.” (Lucas 6:38) Pag nagtao ka sa iba, posibleng marhay na balusan man ninda iyan nin pasasalamat asin sinda mismo magigin matinao man. Kaya an pagigin matinao nagbubunga nin pagkasararo asin marahay na pag-aramiguhan.\nAn pagigin matinao nagbubunga nin pagkasararo asin marahay na pag-aramiguhan\nNaobserbaran kan mga researcher na nag-aadal dapit sa relasyon nin mga tawo na an “mga pirming nagpapahiling nin pagigin mapagsakripisyo nakakapahiro sa iba na arugon man iyan.” Sa katunayan, “an simpleng pagbasa manungod sa pambihirang mga halimbawa nin kabuutan nakakapahiro sa iba na magin mas matinao.” Huli kaini, sigun sa sarong pag-adal, “an lambang indibidwal sa sarong grupo puwedeng makaimpluwensiya sa pira o sa ginatos pa nganing tawo, na an iba diyan dai niya bisto.” An buot sabihon, an saro sanang gibo nin pagigin matinao puwedeng makapahiro sa iba sa komunidad na magin matinao man. Gusto mo daw mag-istar sa arog kaiyan na komunidad? Iyo, dakula an magigin mga pakinabang kun dakul na tawo an magigin matinao.\nAn sarong halimbawa kan positibong epektong ini mahihiling sa sarong eksperyensiya sa Florida, U.S.A. Sarong grupo nin mga Saksi ni Jehova an nagboluntaryong tumabang sa mga naapektaran kan sarong mapandestrosong bagyo. Mantang hinahalat an mga materyales na gagamiton sa hihirahayon nindang harong, narisa ninda an gabang kudal kan kataid na harong, kaya nagboluntaryo sindang hirahayon iyan. “Sobra-sobra an pasasalamat ko,” iyan an sinabi kan lalaki sa surat niya sa pambilog na kinaban na headquarters kan Mga Saksi ni Jehova dai nahaloy pakatapos kaini. “Saro sinda sa marahayon na mga tawong nabisto ko.” Bilang pasasalamat, nagpadara siya nin dakulang donasyon para sa inaapod niyang pambihirang gibuhon kan mga Saksi.\nARUGON AN PINAKANANGUNGUROG NA HALIMBAWA NIN PAGIGIN MATINAO\nNadiskubre kan mga siyentista na “an mga tawo igwa nin natural na tendensiya na tumabang sa iba.” Sigun sa pag-adal ninda, an mga aki “nagpapahiling na nin pagigin mapagsakripisyo bago pa man sinda makanuod magtaram.” Taano? Nagtatao nin simbag an Bibliya kan sabihon kaiyan na an tawo ginibo ‘sa ladawan nin Diyos,’ buot sabihon, igwa man kita kan magagayon na kuwalidad na arog kan sa Diyos.—Genesis 1:27.\nAn saro sa kahanga-hangang mga kuwalidad kan satong Kaglalang na si Jehova Diyos iyo an pagigin matinao. Tinawan niya kita nin buhay asin kan gabos na pangangaipo para magin maugma. (Gibo 14:17; 17:26-28) Puwede tang mas mamidbid an satong Ama sa langit asin maaraman an saiyang mamumuton na mga katuyuhan para sa sato paagi sa pag-adal kan saiyang Tataramon, an Bibliya. Ihinahayag man sa librong iyan na may itinaong probisyon an Diyos para magkaigwa kita nin maugmang buhay sa maabot. * (1 Juan 4:9, 10) Huling an Diyos na Jehova an Dakulang Paratao asin ginibo kita uyon sa ladawan niya, bakong makangangalas na an pagigin matinao—bilang pag-arog sa Diyos—may marahay na epekto sa sato asin makakapaugma sa saiya.—Hebreo 13:16.\nNatatandaan mo pa si Alexandra na sinambit sa kapinunan kan artikulong ini? Ano na kaya an nangyari sa saiya? Sinabi kan kapwa niya pasahero sa bus na nasayang lang an kuwarta ni Alexandra. Pero kinontak kan lalaking tinabangan ni Alexandra an mga amigo kaini sa sarong siyudad kun sain nagpundo an bus, kaya an $20 naibalik tulos sa saiya. Saro pa, ginibo kan lalaki an sinabi ni Alexandra asin nag-adal ini nin Bibliya. Pakalihis nin tulong bulan, ugmahon siyang mahiling giraray an lalaki sa sarong kumbensiyon kan mga Saksi ni Jehova sa Peru sa lengguwaheng Chinese. Bilang pasasalamat sa ipinahiling na karahayan ni Alexandra, inimbitaran siya kan lalaki, pati na an mga kaibahan ni Alexandra na nagbiyahe pasiring sa kumbensiyon, na magkakan sa restawran kaini.\nAn pagtao asin pagtabang sa iba nagtatao nin dakulang kaugmahan. Lalo na kun mantang ginigibo mo iyan, tinatabangan mo an mga tawo na mas mamidbid an Gikanan kan gabos na marahay na balaog—an Diyos na Jehova! (Santiago 1:17) Namamatian mo na man daw an mga pakinabang sa pagigin matinao?\n^ par. 21 Para sa dugang pang detalye, hilingon an librong Ano Man Nanggad an Itinotokdo kan Biblia? na ipinublikar kan Mga Saksi ni Jehova asin mahihiling man online sa www.jw.org/bcl. Hanapon sa PUBLIKASYON > LIBRO ASIN BROSYUR.\nMAGIN KATUOD NI JEHOVA\nAno an marahay na epekto kan pagigin matinao kan banwaan ni Jehova?


KADAKOL na beses nang nagin kontrobersyal an numero kinse. Minsan nang nagkariribok an sektor kan kababaihan kan an sarong arak magtindog sa kalabaan kan Edsa nin billboard na subuot malisyoso an sabing: ‘Nakatikim ka na ba ng kinse?’ Tulos man na hinali an nasabi nang billboard huli man sa ini kan kontrobersya. A-kinse man an saro sa tinutubudan na duwang petsa kun nuarin an kadakol na ‘politically employed’ sa gobyerno minabisita tanganing magkubra nin suweldo. Kinseng taon man minsan an palugit sa amortization para sa low-cost housing—kun ini nasusunod o napapasunod, asin kun daing agrangay an mga nakairistar huli ta maluyang klase an mga tinugdok na harong. Sa kadakol na panahon, an kinse sarong bilang na basehan para sa sarong proseso: minsan kinseng aldaw bago magkakuryente pag nagbagyo, kinseng aldaw nguna an maagi bago makua an sarong dokumento sa sarong pampublikong opisina, asin kinseng aldaw pa man minsan para sana mapadukutan ini nin documentary stamp, dawa ngani an docu stamp nasa para-photocopy sana man mababakal. Kinse an average kan bilang nin taon na napaklase ka saindang mga aki an mga magurang. Iyan kun matanos asin dai bulakbol an estudyante. Dai ako sigurado, alagad an penomenon kan bilang na kinse tibaad nakagamot sa kalendaryong Gregoriano na sinusunod ta ngunyan. Igwa ining treintang aldaw, kinse kun kabanga.\nSa panahon ta ngunyan, igwa akong naaraman na bagong importansya kan bilang na kinse. Ini sarong bagay na kaipuhan tungkusan, huli ta kun dai, tibaad kinseng henerasyon o orog pa an matatanyog kaini. Masakit kuta nang magparatukar dapit digdi ta muya kong dapit sana sa kultura an sakong pagsurat. Pagpapadagos ini kan sakong pag-obserbar kan mga proseso kan paaboton na pirilian kan satong mga hoben na lider sa SK Federation.\nNakakua ako nin kumpirmadong impormasyon hali sa sarong nag-aaspirar kuta nang maging SK Federation chair, na marhay man kuta asin igwang kongkreto asin malinig na plano para sa saiyang mga kapwa hoben, na kinse mil sana an kaipuhan tanganing magbirik an tambod asin magbalyo nin lado an sarong SK chair para iboto idtong igwang backer o financier na siring sa mga agit-agitan na paratulod nin kun ano man na pagkakakwartahan. Garo baga na sa halagang kinse mil na itatao para sa personal na interes, magpapaatopan na an barangay, asin mapapakakan na an gabos na malnourished na mga aki. Alagad an kinse mil na ini para sana man sa bulsa kan tatawan, asin bako man na para sa katawohan. Kaya orog na sa ikaduwang distrito kan Camarines Sur, ta igwa bayang bigtime asin pusikit na pulitikong paratao, sa panahon na ini, an mga hobenes puwede nang magpalibre sa ibang SK chairs na nawarasan. Kinse mil na sana palan ngunyan an kaipuhan para mabakal an sarong lider na linalaoman kuta nang madara nin karahayan sa saiyang mga nasasakupan.\nNakakahandal an bagay na ini. Siring man na nakakasukalkag. Gagamiton ta na an rapsak na tataramon ta rapsak man an gibong ini. An backer (sarong tataramon na kinakasuka kong gayo), na iyo an nagtatao, dapat putulan nin... kamot. Alagad huli ta gurang na, tibaad dai man madagos ta papatawadon sana. Nakakabaldê, nakakaanggot na garo nakakaapos nin hinangos an siring na gibo, pati naman an mga magurang na nagkukunsinti sa mga gibong arog kaini. Garo kita kinakadena sa sarong lapang sistema na sinda sana an maninigong makisaro, asin kita daing lugar. Dai na logod kita puwedeng magkaigwa nin tamang mga hoben na lider na pinili huli ta siya an maninigong mamayó. Ini na an satong laoman. Panduwa man, kasusupog na an mga hoben na lider na maako kan kinse mil, asin ini an magigin basehan kan saindang pagpili kan mamamayó sainda. Sa puntong ini, garo dikitdikit nang nawawara an esensya kan kaakian na paglaom ni Rizal. Dai naman logod kita magparatubod sa kasabihan na iyan. Sabi ko ngani kan nakaaging semana, sayang sana. Sayang sanang kinseng taon pang nag-adal tanganing magin kurakot asin parahâbas sana.\nMapagal magparayamutam dapit sa mga bagay na ini, alagad sige na kun ini na sana an paagi para kita makatabang sa pagtanos kan prosesong tikô siring sa pagpanâó nin kwarta para sana iboto asin maluklok sa puwesto. Orog pa kun ini mina-imbuwelto kan mga hobenes na dapat na kuta nang tinutukduan asin pinapahilingan kan tamang paagi kan pulitika. Ta mayo naman kitang paglaom pa na matatanos an gurang na pulitika, magin mapagmasid man kuta kita asin maghiro para sa pagtama kan mga sala na ini para sa satong mga kaakian. Orog-orog na halangkaw an satong presyo kisa kinse mil sana.


Bicolano Essays & Poetry\nGeopoet writes various topics about events in Bicolandia both in public affairs, culture, arts and many others.\n2010: SARONG TAON NIN PAGBABAGO\nSaro sa pinakamagayon na pangyayari sa lambang taon na minalipas iyo an bagong taon na awtomatikong minasangli. Haros gabos na mga tawo sa bilog na kinaban nagseselebrar kan pasko asin grabeng gayo an handa na napaparong mo sa lambang harong.\nAn mga ake maogmahon na maray nin huli ta si pangiturugan niyang kawatan seguradong maitatao kan saiyang ninong o ninang. Makuliton sindang nagkakarawat asin saimong mahihiling sa lambang mga mata ninda an dakulang kaogmahan. Pero dae man giraray nawawara an kamondoan sa ibang tawo, siring baga sa mga pangyayari na nangyari sa probinsiya nin Albay na kun saen an Bulkan Mayon, sabi kan mga eksperto, puwedeng magputok nin makusog na puwedeng magdanyar nin dakulang katiosan kan mga namamanwaan sa palibot kaini. Mala ngani, igwa nang 50,000 na tawo an sa ngonyan yaon naka-estar sa mga sentro nin ebakwasyon asin pirit sindang pinagpaharale sa saindang mga estaran sa takot kan gobyerno na sinda mapahamak.\nMagayon an ipinahiling na gibo kan mga opisyales kan probinsiya nin Albay sa pamamayo ni Gobernador Salceda. Alagad, maski na ngani kaining mahigpiton na pagbabantay kan mga awtoridad na tanganing mairayo sa kapahamakan an kadaklan, kadakol pa man giraray sa mga kababayan niyato na naghahanap-buhay sa paagi kan pagigin giya kan mga turista harani sa nagtutugang bulkan. Laen pa kaiyan, an kadaklan na mga sentro nin ebakwasyon namamarong asin nagkukulang nin sanitaryo na tanganing ini nakapagdara nin kahelangan sa mga maluluyang mga ake asin mga gurang. Pursigido man an mga ahensiya nin gobyerno sa pagtao nin mga pagkakan para sa mga ebakwador, pero nagkakadiperensiya sana sa pamamahala kan mga nagkapirang empleyado nin gobyerno.\nSa iba man na parte nin kabikolan, matuninong na pinagselebrar kan mga Bikolano an bagong taon. Trangkilo an isip asin pagturog, pero grabeng gayo an paghuhugop-hugop kan mga nagkapira nin huli ta medyo alanganin sinda lalo na si mga interesado na magpasiring sa Albay para mahiling an alburuto kan Bulkan Mayon.\nKadakol pa man na mga sitwasyon an nangyari kan nakaaging banggi. Igwang nag-iiriwal na magpadi, diskusyon kan mga amigo, bururatan sa kalye, surubahan nin paputok, turuklingan nin kabasolan, kurudutan asin tiriwian patalikod, baradilan sa may bukid, harabonan sa kataid, asin kadakol pang iba. Sabi ngani kaiyan, lipas na an krismas, kaya, balik na man sa dati. An kaiwal kaidto, kaiwal man giraray.\nAn espiritu nin krismas minalipas man sana, alagad an katalingkasan nin bagong taon minadanay nin haloy-haloy.\nAno daw an mga pagbabago na puwedeng mangyayari sa taon 2010 lalo na sa pag-uugali kan lambang saro. Kadakulon na akong nahiling na mga tawo na igwa nang handa na mga resolusyon kan saindang buhay, arog baga sa promisa na: dae na mainom asin magsigarilyo, dae na mambabae o magsugal, magtitipon nin kuwarta para sa maabot na man na kapistahan nin baryo, asin dakol pa.\nPero, an masasabi ko sana. Maski na gurano kadakol an mga resolusyon na saimong pinagsurat sa sarong papel, mayo man giraray ini nin kamogtakan kun sa sadire mo mas pinapaorog an kurahaw nin laman; asin may pinag-iingatan mo an kapaabaw-abawan mo sa sadire at makalingaw ka nang mag-arang sa Diyos. Maski gurano kadakol o kadakula an saimong kinikita hale sa pagtatrabaho asin paghingoha kun dae mo baguhon an pananaw mo sa buhay, gabos na resulta kan pagpagal, dae man sanang kamanungdanan.\nAno an taon na 2010? Buweno, amigo, tuguti baya akong makapaghiras nin bagay na puwede mong paghohorop-horopan.\nAn 2010 iyo an panahon nin pagbabago para maaaraman mo sa sadire mo na bako ka sana nagsosolo sa mga problema na saimong pinag-aatubang. Iyo, dae ka nagsosolo sa pag-atubang kan mga obligasyon mo sa laog asin luwas kan saimong pamilya, sa komunidad, nasyon, asin kapwa-tawo mo. Kaipuhan ta an pagbabago na tangani na mataw-anan ta man an satuyang sadire nin pagkakataon asin oportunidad na, maski paano, nakakamit kita nin kaginhawaan sa buhay.\nAn 2010 iyo an panahon para sa satuyang sadire asin pamilya; na an lambang paghihingoha ta asin kapagalan ipagdudulot ta para sa karahayan kan pamilya, asin siyempre, an kapagalan dapat tang idulot sa Diyos na Makakamhan para malinga kita kan saiyang dakulang pagkamoot.\nAmigo, dae pa huri ang gabos. An saimong pagbabago mapoon pa sana, alagad an panahon dae na maibalik kun hugakon ka asin daeng pakiaram sa kapwa. An panahon ngonyan, panahon kan pagbabago kan gabos para sa katalingkasan, katuninongan asin pagkamoot sa bilog na kinaban.\nMaghorop-horop ka tabi, amigo.\nposted by Gil Gregorio @ 12:38 AM 0 Comments\nPAGKAMARTIR NI JOSE P. RIZAL SA PLAZA RIZAL NIN NAGA CITY MAPUNG-AWON AN SELEBRASYON\nAn Disyembre 30 kan lambang taon iyo an ka-aldawan na kung saen an mga Knights of Rizal sa laog nin Naga City naghihirilingan asin pinagseselebrar an pagkamartir ni Rizal para sa katalingkasan nin mga Filipino.\nKun saindong obserbaran, an mga miyembro kaini haros gurang na asin mayo kang mahiling na hoben. An sabi ni Rizal, “An hobenes iyo an pag-laom nin Nasyon.” Alagad sa grupong ini, mayo kang nahihiling na mga hoben na miyembro.\nAn makahad-it ta, dikiton na sana an nag-aatendir sa selebrasyon na ini. Kadakol man kutang tawo sa palibot kan Plaza Rizal nin huli sa kadakol na mga paninda sa palibot kaini, alagad, an reaksyon kan mga tawo mayo sa selebrasyon kundi sa mga barakalon. Kun minsan mahihiling mo na nagngingirisi pa an mga miron, o kaya makadangog ka pa na may nagsasabi na “karibongan” daa an selebrasyon na ini.\nKun sana makakakurahaw lang an rebulto ni Jose Rizal na nakatindog tanganing aranggutan ining mga tawo daeng pakiaram sa historiya kan satuyang nasyon, baka magkakirilhagan o kaya maka-realisar man gayod an mga “ribong” man na ini. Dae ninda aram an historiya ni Dr. Jose P. Rizal, o kun nag-adal man siya kaidto, absent siya kan itukdo ini.\nPagpasensiyahan na nindo an tataramon kong “ribong” ta kun kamo an yaon sa aldaw na idto, maputok man gayod an puso nindo sa pagkaherak sa mga tawong nagmamakulog ki Jose Rizal bilang bayani kan nasyon niyato.\nPara sakuya, an mga “gurang” na ini iyo an dapat niyatong pasalamatan nin huli ta sinda an nagin parte kan historiya asin nagpapaorog kaini. An ibang mga tawo kaya ngunyan, mayo nang pakiaram sa historiya niyato nin huli ta nakakaboring kaya kun ini pinagtutukdo sa eskuwealahan. Sa isip ninda, tadaw pa man ta pag-aaradalan an mga bagay na nakaagi na. Kaipuhan daa ngunyan magin praktikal ka sa buhay ta iyo na ini kadalaganan nin mga tawo.\nKun sabagay, totoo an pinagsasabi kan ibang mga tawong ini na mayong pakiaram sa historiya nin huli ta, kun satuyang aradalan an historiya, kadakulon kitang makukuang estorya na raot sa paghuna ta. Pero, kun isipon, an historiya iyo ang nakakapagtao satuya nin basehan lalo na sa pagdedesisyon.\nIpamugtak tang maribong ang historiya, pero sa bandang huri kan saimong buhay, babalikan mo an mga nakaagi mo, bako daw na historiya man giraray idto na puwede mong ipamana sa mga kaarakian mo?\nIpamugtak tang karibongan an pagselebrar kan pagkamartir ni Jose Rizal, pero bako daw na nakikinabang ka ngunyan? Siisay ngunyan an ribong?\nSa mga tawong nagsasabi na karibongan an pagselebrar kan pagkamartir ni Rizal, hilinga tabi an yaon sa palibot mo; bako daw na saro kan na mga ignorante sa historiya?\nSeguro, mas marahay pa na haleon na lugod kan gobyerno an mga holiday sa kalendaryo ta. Ta kun saimong ma-obserbaran, mayo man ining kamugtakan kundi kahugakan na baga lugod an dara kaini. Maski ngani mayong holiday, mina-absent na an mga empleyado ta mas masiramon baga an bakasyon.\nKaya seguro, dae nag-aasenso an nasyon ta kadakol bakasyon. Maski ngani sa eskuwelahan, an mga titser niyatong iba, nahuhugakan na man. Kun arog kaini ang sistema sa gabos na sektor kan satuyang sosyedad, dae na tabi kita magngalas kun kadakol kitang mga kaarakian na sutil asin daeng pagpahalaga o respeto sa magurang nin huli ta, kita ngani sa sadire ta ribong sa historiya kan buhay ta. Kun arog kaini, iyo man kita sa kabilogan kan historiya nin satuyang nasyon.\nPero, bako pang huri an gabos. An Disyembre 30 kun magkaigwa man kita nin ley na dapat selebraron ini sa laog asin luwas nin satuyang pamilya, mas maogmahon gayod. Sa oras kan reunion, an historiya ni Rizal an puwede na magin topiko na tanganing maibarewas an karahayan nin boot ni Rizal sa satuyang kaarakian, mas magayunon gayod. Ano daw?\nSa ngonyan, kaipuhan gayod na bukasan kan grupo, Knights of Rizal, an sarong pagbabag-o sa laog kan organisasyon. Dapat na mab-imbitar sinda nin mga hoben na mga miyembro, asin an satuyang mga lokal na gobyerno dapat magkaigwa nin panahon tanganing makiaram sa bagay na ini, para sa sunod na taon, magin maogma an selebrasyon sa pagkamartir ni Rizal.\nIpagpangadye ta an bagay na ini nin huli ta parte ini sa katalingkasan na igwa kita ngunyan.\nHAPPY NEW YEAR NA LANG SA GABOS!\nposted by Gil Gregorio @ 4:40 PM 0 Comments\nMga Klase nin Pagkamoot\nAba anang hangot kan pusong namomoot,\nAldaw banggi isip naghuhuyon-huyon,\nMata nakaputitok sa paros, mate mahutohot.\nHilngon ta daw an manlaen-laen na porma\nKan tawong namomoot, labi-labi baga,\nKaipuhan intindihon asin pagpapasensiya:\nAn enot na pagkamoot garo pinahilomlom na sugok:\nSaray sa daghan, manipis, kristal an huyom,\nNa siring sa tubig, grabe an bulos, masagok!\nSa paghigda, kapot an litrato, hinahadukan;\nAgawa baya, itago, harangkason gabos\nNa lugar na hinuklitan o kaya nakaluwagan,\nTa dae kaya sa boot, moot na nagririmpos!\nLingaw sa pagkakan, mas mahamison,\nTa an enot na hadok, minasagom, minakotikot.\nUya man baya, sarong klase nin pagkamoot,\nSa hiling sana, naisasabi na an mate,\nAlagad nadadaog nin takot.\nSa tagong paagi, minasir-ip, minabaluktot,\nSa daghan an mate minabughawas, minabalintok;\nKapot an ulnan, minapaitaas, minatagilid,\nHiling sa kapot iyo na an lalawgon ni lab niya\nTigngingisihan, kinukudot, kinakaolay\nNa gare baga tawong tunay,\nKlase nin pagkamoot, harani sa kalot!\nUya pa baya, sarong klase nin pagkamoot,\nSakripisyong tulay nin duwa,\nNagpapagamit, surugoon baga.\nSa tagong pagkamoot, tama nang kaiba-iba,\nMaski makulog sa daghan, hiyom sana,\nAram niyang binobola si lab niya, sige sana\nTa paglaom niya sa bandang huri\nMapasaiya man sana.\nTama na saiya an tada, basta harani siya,\nTunay nanggad pagkamoot, husto sana!\nDakol pang iba an klase nin pagkamoot\nPero bako ini sako, bako man saimo,\nHala ka! Dae ka matakot.\nTa an historiya nin pagkamoot, danay,\nMayong katapusan, mayong sagkod.\nMababasa man ini sa Bangraw nin Bikol\nposted by Gil Gregorio @ 12:10 AM 0 Comments\nANO AN "TIGSIK"?\nSa paka-intende ko sa "tigsik" base sa sakuyang pag-obserba asin pag-aadal kaini, an TIGSIK (SATIRICAL POETRY) sarong literaryong paagi nin pagtuyaw sa kakulangan, kakundian, o raot kan iba sa pananaw kan paratigsik (paratuyaw) na may katuyuhang magpaogma, mapukaw nin turog na isip, magpakulog nin boot, magsuba (joke), o simpleng patama sa boot kun ang paratigsik may rirong na kaanggutan o hinanakit sa tawong pinapatamaan kaini.\nDakulaon na gayo an sakop na literaryong istilo na siring sa sarong rawit-dawit (poetry) o sabi-sabi base sa pagka-obserba o eksperiyensiya nin paratigsik.\nIyo ini an pambihirang literaryong istilo na may sinubliang paagi na siring sa BALAGTASAN o sa pan-entabladong presentasyon, naaarog man ini sa MORO-MORO na ang mga karakter hango sa lumang tradisyon nin postura asin bado.\nSimplihon sana ang TIGSIK na kaarog kan HAIKU. May metro man ini pero kun minsan yano (straight forward) ang tanog kan pantapos na linya nin tataramon pero yaon digde an supas kan laman nin tinigsik.\nposted by Gil Gregorio @ 7:17 PM 0 Comments\nKadakul na estorya kitang nadadangog\nManunungod sa ambon nin panahon\nSa luwas man o sa may laog;\nPirit ta minsan pinagmamansayan\nMga pinong tubig pagtiripon baga uran.\nMay ibang kahulugan man an ambon:\nSa kurakot ang isip, kuwartang hinabon;\nSa botanteng tios, perak kan nasyon;\nSa biyaherong kapos, samaltak na pabalon.\nPero sa mga artistikong parasurat\nMadahom kun ambon paghorop-horopon;\nTa para sainda ini sarong langitnong grasya,\nBendisyon nin pagkamoot na ikinakaogma.\nMansayon mo daw an sadit kaining imno\nBaga dagom o pinong alpog baya ang hitsura;\nKristal na tubig, maaliwalas, malamyangon,\nSiring sa pagkamoot nin banggi sa kaomagahon.\nPinong rakdag siring kan urang malumanay\nMinabasa kan buhok o angog sa hinay-hinay,\nMinatabon sa mata, diklom nin kaomagahon\nMay darang ranga sa buhay na magayonon.\nDaeng siring baya ang gayon nin ambon\nKun mainit, natuturog sa bukid maghapon;\nUya baya an banggi, malipot, mauranon\nSa pagkaaga minahamros, malambingon.\nSiring baga sa daraga an lahid kan ambon\nMinasaromsom an lipot, sugid an estasyon\nKun yaon ka baya sa diklom o kaalipungawan\nMagtangad ka sana sa langit, maghagad bendisyon.\nposted by Gil Gregorio @ 9:45 PM 0 Comments\nKRISMAS ASIN BAG-ONG TAON PANO NIN PAGLAOM SA POBRE PERO PANO NIN KAHANDALAN SA MAYAYAMAN\nMaogmahon paghorop-horopon an mga pangyayari sa 2008 nin huli ta sa bilog na taon, an Bicolandia dae nagsapo nin magabaton na epekto nin kalamidad siring baga kan bagyo, baha o epekto kan pagputok kan bulkan apwera lang sa Mayon asin Bulusan na may negatibong epekto sa mga kahimanwa nyatong yaraon duman naka-estar na harani sa mga ini.\nLaen pa dyan, maogmahon ta nagbaraba an presyo nin gasolina sa lokal na merkado asin an pamasahe sa mga lunadan nagbaraba man. Pero an mga presyo kan mga gulayon, karne, bagas, asin iba pang pan-aro-aldaw na barakalon, haros kadikit sana an pinagbawas sa presyo. Mas pina-orog pa man giraray kan mga negosyanteng ipermanente sana an presyo ninda sa pag-antisipar kan paglangkaw kan presyo nin gasoline na paabuton na bag-ong semana kan 2009.\nMaogmahon nin huli ta maski ngani kulang-kulang an nakobra na mga regalong kuwarta (cash gifts) o ika-treseng bulan na suweldo (13th Month Pay) asin bonus gikan sa mga pinagtrabahoan na kumpanya o opisina kan gobyerno, an satuyang mga kahimanwa pina-igo-igo na sana kun ano baga an mabakal kan dikit na kuwartang igwa sinda. Maski puropaano, igwa sindang pagkasararoang pagkakan sa krismas o bag-ong taon.\nArog kaini an sitwasyon para sa mga kapobrehan o may suweldong mga empleyado. Nin huli baga ta krisis, makuntento na sana kun ano an makakayang mabakal kan kuwarta. An iba ngani, nag-uso man sa resiklong mga bagay para sa paghimo nin krismas tri asin an mga regalo pinagguno na sana gikan sa mga luma asin iyo na sana an pinagtatao sa mga pamangkin, inaanak, agom, ake, lolo asin lola, uncle o auntie. Tipid nguna, sabi pa.\nMaski ngani an mga mayayaman, arog man kaini an mga tiknik para dae gayo maapektaran an badyet ninda para sa masunod na taon. Dapat ngonyan, isip ninda, bakong gayo mahambog, pirmeng likay sa mga barkadang magastos, kun dae makalikay, magsagin-sagin sanang may makulog sa hawak para dae maka-inom o ma-imbitaran sa mga okasyon na kinakaipong gumastos nin dakula. Sabi ngani kaiyan, tago nguna sa mga nagpapaninong o nagpapaninang ta tios an panahon ngonyan. An mga pulitiko, mas lalo na man. Sagin man na maduman sa Manila o may dinumanan, ta naglilikay man sa mga makuliton nindang mga suportadores, na haros ginigibo na bagang gatasan sinda kan mga pangangaipong personal.\nKan oras nin bag-ong taon, kadakul baga an nag-arantabay kan countdown. Asin habang naghahalat sinda kan pag-abot kan alas dose nin banggi, an mga tawo siribot man sa pag-andam kan saindang mga pagkakan. Kaogmahan man gayo kan mga tawong mayong-mayo ta pighahalat ninda an imbitasyon kan kataid nindang igwahon. Yaon sa isip ninda na an panahon na ini, seguradong bukas an pintuan kan harong nin saindang kataid para magtao nin pamasko o pagkakan. Iyo man nanggad, pagputok nin alas dose nin banggi, haros gabos na mga tawo nagrulukso sa kaogmahan asin sabay kurahaw na HAPPY NEW YEAR!\nIyo ini an sitwasyon na sakuyang pinag-iisip habang naghahalat man ako kan bag-ong taon. Pinaghahapot ko man an sadire ko kun man baya ang maiambag ko para sa oras na ini. Simple lang naman ang noche buena na pinaghanda kan pamilya ko, pero, uya kadakul na mga kaarakian an nag-arabot asin nagbati sakuya nin HAPPY NEW YEAR. An simbag ko man, hala, kakan na. Hehehehehe…. Sarabay na kita. Baka baya ako maubusan.\nPara sa mga kapobrehan, ang pagtios sarong dakulaon na oportunidad tanganing maaaraman ninda kun siisay man nanggad an tunay na nakikidumamay sainda. Iyo man ini ang panahon na kun saen, mabibisto ninda kun siisay an totoong tawo asin kun siisay man baya ang mortugo.\nPara sa mga mayayaman, grabeng gayo man an saindang kahandalan ta kadakul na tawo an nag-aasa sainda na makapagtao nin oportunidad tanganing mahinggianan man lamang ang katiosan na pinagsasapo nin kapobrehan. Pero tunay man nanggad na an panahon nin pasko sarong pagsubok sa tawo kun totoo siya sa paniniwala niya sa Diyos. Sa bagay na ini, haros gabos, magpobre man o mayaman, nagkakasararo para sa dakulaong selebrasyon nin kamundagan asin bag-ong taon, bilang sarong dakulaon na oportunidad na makapagserbisyo.\nAn importante, pilion ta sana an tama. MERI KRISMAS asin MAOGMANG BAG-ONG TAON SA GABOS!\nposted by Gil Gregorio @ 11:37 PM 0 Comments\nTigsik sa Buhok\nTigsik ko ang mga hoben\nsa estilo nin buhok:\nmay patungkag na garong tunok\nmay pabungkag na manok-manok\nmay kalbo na sa saldang minaturuhok\nmay kurorikot-salapid sa may bumbunan\nkun may paros daog an bagyong\nTigsik ko man ang mga gurang\nsa estilo nin pagbado:\nmay badong moda pa ni mahuma\nmay barong-peña na inaalamag na\nmay pantominang may gisi sa gayad\nmay mayong manggas sa moderno baga\nkun pirmeng sul-uton saimong maparong\nan alkampor na mahamuton!\nAlso published in Bangraw nin Bikol\nposted by Gil Gregorio @ 6:47 PM 0 Comments\nTigsik ko an mga awtoridad\nmaray mandakop sa enot,\nkun istriktohon an boss,\nlalo kun bag-o sa puwesto,\nharos gabos apektado:\npobre man o mayaman\ndinadakop kun magmotor\nna mayong helmet an payo.\nTigsik ko man an mga paramotor,\naram nang bawal na mayong helmet\nsige pa man, na garo baga hade nin dalan;\ntigngingisihan ang awtoridad\nkun baga amigo o kalaban\nTigsik ko an mga para door-to-door\nenot maogmahon na kaiba\npero kun sobra an boot mo\nnag-aabuso, helmet mawawara\nsa kinamumugtakan mo.\nTigsik ko man ang sadireng anggot ko\nkun mapasala sa pagtaram,\nmauyit kang gayo;\npero sa tunay na barkada,\nlalo kung katabang-tabang\nmaski nawaraan, maogma ka.\nposted by Gil Gregorio @ 6:46 PM 0 Comments\nTigsik ko an daraga\nkun siya namomoot na\ndae napapamugtak sa harong\nsa ilusyon pirme isip mansayon.\nTigsik ko man an magurang\nna kulang an pasensiya asin tiwala;\nkun mapaaram an akeng daraga\ngulpi sanang rason, habo man sana.\nTigsik ko man ang soltero\nkadakul sana man porma.\nSa enot grabeng hugop-hugop\nsa bandang huri mayong nahahagop.\nTigsik ko man ang magka-ilusyon\npirmeng magkaibahan sagkod hapon\nlingaw sa magurang asin obligasyon\nhabong masugo-sugo sa harong.\nTigsik ko an sutil na pagkamoot nin babae\napisar na habo na an ka-ilusyon na lalake\nsige sanang pirit, maghapon nag-aagi-agi\nmayo na sa isip, pangol na ang pagmati.\nAw aba anang buhay ini sa mundo\ndepisil maghanap nin agomon\nkun makakua man, mas labaw an gastos\nsa presyo kan sirang abobngon.\nposted by Gil Gregorio @ 6:45 PM 0 Comments\nGamit kong panyo inaalamag na\nsa parong nin gan-ot, sip-on kaiba\nsuksok bunot sa hararom kong bulsa\naram ko an parong singit ko na baga.\nMay sarong daragang masubli kuta\nta naghihibi mayong panyong dara\nsa supog ko, dae ko maipagtao\nta ang panyong dara sinublian ko.\nPinirit niyang sublion, kinua ko\nsabay pindot sa dungo ko;\nPero si daraga aba anang gayon\npinahid si panyo sabay pahiyom.\nDae ko baya maaraman kun ano ang nangyari,\nbinalik sako ang panyo sabay hale\nKinua, inabot ko sa kamot niya\naw aba anang pangyari, nagin gamgam baga!\nposted by Gil Gregorio @ 6:44 PM 1 Comments\nAno daw baya an anggot\nta sarong kulog-payong alipangot,\nperwisyo sa buhay asin alimantak:\nmayong pugol ang raburab...\nAno daw baya an ganada sa anggot\npara sa tawong pano ang isip\nnin inggit, sutil asin pagka-ara;\nMas maray pa daw ang buta\nmayong reklamong naglalakaw, naghihingoha\nmayong ibang nahihiling, diklom sana!\nPasaen na daw ang dalagan kan kinaban\nkung an mga tawong nagtitios, pano nin anggot.\nPaanuhon pa daw ang pamumuhay\nkun sa pag-uli haleng trabaho\nbunganga ni misis garong badil rapido\nBako daw an dila matarumong hilo?\nHay, anggot nakakaraot ka nin diskarte\nkung mapasalaan, ubos ang tipon maremate.\nDisgrasya sa bulsa kun na-agrabiyo ka,\nmayong direksiyon, daeng patada;\nBasta may tago-tagong hilom sa daghan\nTandaan mo, kapahamakan an kamumugtakan!\nLiputok na Pagkamoot\nPinaghahagad kong mahulog\nang bitoon sa langit\ntanganing puruton ko, idulot\nsa pamitisan nin daraga\nna sakong pagkamoot.\nDae ko masungkit, maabot\nang distansiya milya-milya.\nAno daw baya ang boot mo\ndaraga na magayonong gayo;\nhabo kang sa harani ako\nanggot ka man kun mayo ako;\ntakot ako na pagbasulon mo\nalagad, tadaw baya ta dae ko\nkayang abuton ang kinamugtakan mo.\nDi bale na sana kung mawara ka,\ntutal kadakul pang magayonong daraga;\nYan kaya ang isip ko sa harayo\ntakig, takot ang kunsuwelo\nsa liputok na pagkamoot ko!\nposted by Gil Gregorio @ 6:42 PM 2 Comments\nAn Libro ni Mormon\nPAGKAMARTIR NI JOSE P. RIZAL SA PLAZA RIZAL NIN NA...\nKRISMAS ASIN BAG-ONG TAON PANO NIN PAGLAOM SA POBR...


Stock nin NFA rice sa Bikol paubos na\nCiudad nin Legaspi – Paubos na an stock nin imported rice sa bodega kan opisina rehiyonal kan National Food Authority (NFA) kasunod kan pag-epekto kan Rice Tarrification Law (RTL) na inaprobaran ni Presidente Rodrigo Duterte kan Febrero 15, 2019.\nDai na nag-aangkat nin imported rice an NFA central office huli kan RTL matapos hubaan sinda nin regulatory power nganing tawan nin buelo an mga pribadong negosyanteng bagas na iyo na an mag-angkat nin bagas asin tinao na sa sainda kan gobierno an pagdistribuer nin bagas sa mga mercado nganing magbagsak an presyo.\nSi Regional Manager Henry Tresteza kan NFA Bikol nagpahayag na sagcod na sana sa doce diyas an saindang 471 mil na sakong stock nin bagas mantang aroaldaw an mga parukyano kan NFA rice nagkukonsumo nin 41 mil na sakong bagas.\nKun babasehan sa saindang regular na distribusyon nin bagas sa mga mercado dapat igwa sindang stock para sa kinse diyas alagad titikapohon na sinda mantang dai man sindang magiginibo huli ta mayo naman nag-aabot nin dugang na imported rice.\nSa ngonian naghuros naman an presyo kan commercial rice sa mga mercado hali sa dating 45 pesos igwa na sanang 35 pesos cada kilo asin an NFA rice mantenido sa P27.00.\nNag-epekto an implementing rules and regulation (IRR) kan RTL kan Abril 2019 asin kadakli kan mga opisina provincial nakahaman na kan saindang organizational plan sa mga empleados na ciertong mahahale sa serbisyo.\nAn trabajo nalang kan ahencia iyo an pagbakal nin paroy sa mga paraoma na iyo man an saindang sasarayon sa mga bodega bilang saindang food security encaso igwang calamidad.\nAn RTL tinawan buelo an mga negosyante alagad si paraoma an apektado huli ta nagparababa an presyo kan paroy cada kilo.


Home / News / 3 binadil sa Naga; 1 gadan, 2 irido\n3 binadil sa Naga; 1 gadan, 2 irido\nNAGA CITY –Pugol na ngonian kan mga awtoridad an saro sa tulong suspechado na nag badil, gadan sa sarong gurang na babae asin duwang iba pa, sa krimen na nangyari sa Zone 5, Barangay Penafrancia, digdi.\nSa intrevista kan BICOL STANDARD, an itinukdo kan testigo na responsible sa krimen iyo si Allan Asay Baracenas, taga Barangay Del Carmen Del Rosario, Minalabac, Camarines Sur.\nAn binadil iyo si Aurora Barcena y Nate, 62 anyos. Yaon siya sa laog kan saindang tindahan na an pangaran Kana Buraot Store, na putokan kan suspechado.Dinara pa man kuta siya sa Mother Seton Hospital, alagad pig declarar na mayo na nin buhay.\nSabi sa informasyon, an suspechadong si Baracenas dati nang ipig laog sa preso sa Tinangis Penal Farm sa casong may relasyon sa droga.\nAfuera ki Barcena, binadil pa kan suspechado si Ralph Rabano y Octangvo, a.k.a Rap-Rap, 30 anyos an edad, taga San Vicente, Milaor, Camarines Sur, asin si Gemma Flores, 16 anyos.\nSi Rabano iyo si naheling na kaolay kan victima sa atubangan kan nasambit na tindahan.\nAn mga miembros kan familia ni Barcena nagsabi na mortal si tama nin bala sa daghan kan victima, na iyong naging dahilan kan saiyang kagadanan.\nAlagad afuera kan tama sa daghan na nagderecho sa puso an bala igwa pang duwang bala na nagtama saiya.\nSa parte ni Ralph Rabano, na mas bisto sa apod na Rap-Rap,tinamaan man ini nin tulong bala. An saro sa tulak, may tama sa braso asin abaga.\nPagkatapos siyang badilon, natumba siya sa atubangan kan tindahan asin nag-sagin sagin na gadan na.\nAn pahayag kan testigo, an kaiwal kan suspechado iyo si Rabano.\nAlagad nagsasaway si Barcena, kaya pinuntariya siya kan armas dangan binadil nin tulong beses.\nAn testigo sa pangyayari iyo si Michael Ebansa y Tagalog, na yaon man sa Kana Buraot Store, an pinangyarihan kan krimen.\nNakua sa lugar kan krimen an 7ng capsula nin bala asin 3ng “slug” kan bala.\nMay ibang mga anggulo na pig iimbestigar pa kan mga pulis na habo pa ngonang ipabuyagyag sa publico, mantang nagpapadagos an pag siyasat.\nHasta ngonian pig hahanap pa kan mga awtoridad an duwa pang pag-iriba ninda sa krimen.\nPagkatapos kan krimen marikas na nagdurulag an tulo pasiring sa dereksyon kan San Felipe.\nMientrastanto, sinugog an guira kan suspechadong krimenal pasiring sa saindang residencia sa banwaan kan Minalabac.\nSi PSI Josefa Caparozo, an hefe kan police station No. 3, sa Barangay Penafrancia pinanginotan an team nin mga pulis pasiring sa Barangay Del Carmen Del Rosario, Minalabac, Camarines Sur asin nadakop an suspechado.\nNadakop si Allan Asay Baracenas alas 11:50 nin banggui kan Julio 26).\nKinasohan nin “murder” asin 2ng frustrated an suspechado na detinido ngonian sa hepatura kan PNP. An duwa pa niyang kaibahan na pighahanap pa sagkod ngonian.—BICOLSTANDARD.COM\n3 binadil sa Naga; 1 gadan, 2 irido Reviewed by Bicol Standard Newspaper on Tuesday, July 28, 2015 Rating: 5


Nangingirit ako sa laog kan sadiri ko kan enot kong pag-atendir kan graduation sa unibersidad kun sain ako nagtutukdo. Duwang okasyon sana an natatandaan kong naggamit ako nin toga, kasu pagtapos kan Grade 6 asin sa hayskul. Nasundan ito kan Sabadong Hapon kun sain sa giraray nahiling ko an nagraralayog na banderitas, an makokolor na toga asin an mga ranggo kan inadalan, an mga medalya asin diploma asin an mga haralawig na diskurso na minaikot sa diskurso kan paglaom, pagtubod asin an pagkamoot sa Bikol. Bilang sarong ritwal, an graduation ceremony igwang manlain-lain na simbolo na nagtutulod nin magkapirang pagpapakahulugan. Yaon digdi an paghiling kun ano an edukasyon arog baga kan pagiging liwanag, susi, o lisensya kaini sa pag-atubang sa kaabtan, sa puturo. Yaon man digdi an mga maserbing panalmingan, mga tataramon nin kadunongan na itinatao kan sarong midbid asin respetadong tawo. Magin pribado o pampublikong eskwelahan igwang sadiring bisyon asin misyon kun paano pipilion an mga mataram sa mga graduation ceremonies na ini. An iba mga alumni, an iba mga midbid na tawo arog kan pulitiko, negosyante, asin iba pang pwedeng may koneksyon sa eskwelahan. Dai ta man manenegaran na an panahon na ini, iyo man an panahon kan pangangampanya. Dakulang katipiran na ini sa mga pulitiko, na ngonyan pa sana binabasog na an satuyang mga mata kan saindang tarpaulins asin streamers na nagpakuriyat sa satuyang mga kalye. Ini an mga bagong monumento, ini an mga bagong pana’awan kan banwaan na kulang sa kritikal na paghorop-horop.Mantang pighihiling ko an mga estudyanteng nagpaparaso asin nagpaparetrato, nagigiromdoman ko an karakter ni Harry Potter asin an saiyang kinaban bilang repleksyon man kan sarong akademya. Kun pano an siring na gubing (toga) agid sa mga pigsusul’ot kan mga nasa kinaban ni Harry, nagpapahiling sana kan hararom na impluwensya kan pansulnupan na pagbado-bado sa satuyang sistema kan edukasyon. Kaya ngani, sabi kan kataid kong maestro, mas marahay talaga an ‘sablay’ na gamit kan mga nagtapos sa Unibersidad kan Filipinas, bakong mainit, simpleng disenyo asin praktikal. Alagad, dawa mainit asin impraktikal, pigtitios asin piglilibang na sana kan kadaklan an sadiri, sa pagtext, pagparetrato, pag-isip gayod na sarong beses sana man ini sa sarong taon, asin ‘baad an kakanon pagkatapos kan seremonya. Sa sakuya, simbolikong marahay an paggamit kan toga na agid ki Harry Potter, enot digdi an imahe mismo kan akademya—na digdi, arog ki Harry, pigtutuklas kan mga nag-aadal asin kan mga paratukdo an saindang mga kakayahan. Ini an mahika na nasa gabos na naghihingowang mag-adal. Asin sa parte kan mga nasa faculty, orog na kaipuhan, iyo an kapangyarihan kan pagsiyasat o research na kinakaipuhan na darahon sa mas halangkaw na lebel asin bako sana sa paagi kan mga theses na minolino baga o pigpabakal nin tolo piso, magkaigwa sana nin titulo asin ranggo. Kun kaya an kapangyarihan na ini, dai minatalubo asin iyo na mismo an nagkakawsa kan pagruro kan sarong akademya o unibersidad. Orog na kun an akademya dai minaluwas sa sadiring kweba kaini, na an anino sana an pigpapaniwalaan na imahe kan reyalidad asin bako na an liwanag na nagkakawsa kan mga anino. May mga unibersidad, pribado man o publiko, na naging inbreeding an nangyari sa mga paratukdo asin sa nagpapadalagan mismo. Sinda-sinda an nagtuturokdoan. Daing tultol na Faculty Development Program nin huli ta an kadaklan kan kwarta pigbabaranga pa giraray kan pamilyang may sadiri. Kun igwa man pigserserbihan an unibersidad, iyo ini an mga political gains na maitatabang kaini sa saindang angkan sa paagi nin pagbukas nin mga scholarships asin iba pang programang makakatulod kan saindang political na agenda. Alagad bako sana sa pulitika, pwede man na magin sarong negosyo an unibersidad, sarong dakulang business enterprise asin pareho kaining kinakakan an sistema kan edukasyon sa satuyang rona.Mantang pighihiling ko an mga estudyanteng saro-sarong nagpapaso, pighahapot ko sa sadiri ko an manlain-lain na hapot, puon sa personal sagkod sa mas mahiwas na kahapotan arog kan, ‘Natukdoan ko daw an mga estudyante ko nin tultul asin hararaom? Anong trabaho an naghahalat sa sainda? Siisay digdi an malingkod sa Bikol? Siisay an mahali asin dai na mabalik pa? Siisay man daw an matukdo? Pira na an bados o an nakabados sa mga ini? Mga hapot na dai ko tulos-tulos masisimbagan, mga hapot na daing kasigurohan kun manunumpungan ko nin simbang. Alagad, kun igwa man na kaipuhan na tungkosan gayod sa mga hapon nin kahapotan, iyo na an pagtapos sa eskwelahan saro sanang lakdang tanganing mas mapakusog an buot sa pag-atubang kan dakula pang kinaagahan, sa pagtubod na mapaparahay asin mahahanap man nanggad an kahulugan kan buhay. Ini an tunay na kapangyarihan, an mahiling an posibilidad kan satuyang pagkatawo asin mahimo ini susog sa satuyang mga kamawotan asin paghihingowa. Ini gayod an sarong leksyon sa hapon na garo kita nasa kinaban ni Harry Potter.


Paghorop-horop: Bakong an Kagabatan, kundi an Kahulugan\nGikan sa Sambanwá Bicol Missalette, 05 Julio 2020\nSinasabing an stress iyo an “kondisyon o pagmate na inaagihan kun an paghiling ta na an hinahagad kan sitwasyon labi pa sa kun ano an satuyang mga kakayahan.” Asin sabi ni Dr. Shawna Freshwater, “nag-aagi nin stress kun nasasakitan na maray sa pag-atubang sa mga problema sa buhay na konektado sa kuwarta, salud, trabaho, mga relacion, kapalibotan asin iba pang mga sitwasyon.” Kadaklan na beses ginagamit an tataramon na stress pag nahahadit, nahahandal, natatakot, pignenerbiyos o nagsasaradit o nariribongan kun ano na an gigibohon nin huli sa kadakulaan kan mga inaatubang sa buhay.\nFlight or fight. Dulagan o labanan: Ini an duwang pilian sa pagsimbag sa inaapod na stress.\nAn mga babasahon ngonian nagpapakusog kan satong mga boot na atubangon an mga manlaen-laen na sitwasyon sa buhay. An propesiya ni Zacarias sa enot na babasahon nagsasabi na maabot sato an tagapagligtas dara an katoninongan. Sa ikaduwang babasahon ipinapagiromdom na nag-eerok sato an Espiritu na nagtatao kan kabagsikan na “atubangon an mga aroaldaw na mga kagabatan asin kuyugon an kabotan kan Kagurangnan.” Asin sa evangelio inaalok kita ni Cristo na makisumaro saiya sa pagdara kan sakal. An sakal nagrerepresentar kan mga kondisyon sa buhay na inaatubang ta. Sabi ni Jesus, “masayon an sakong sakal” (Mateo 11:30). Angay o eksakto o tamang-tama an pakasukol an boot sabihon kan tataramon na masayon o facil. Boot sabihon ni Jesus sa sato na mayo siyang itinataong mga kagabatan o obligasyon na dai susog sa satong kakayahan. Si Jesus, na sarong karpintero, nag-aaram kan mga sakal na maray. Tama an pakasukol kan sakal na ipinapadara niya tangani dai malugadan an gagamitan kaini. Akoon ta an satong mga sakal o dahilan kan satong mga stress. Dai dapat ini makasakal sato.\nDai maiiwasan an mga sitwasyon na may dara nin stress sa sato. Sabi ni Fr. Roger Champoux, “magkaigwa kita nin positibong paghiling sa stress. Atubangon ta ini asin mabunga ini nin kusog boot asin kaogmahan sa sato.” Pag dai kita tatao magdara kan stress, ini an madara sa sato pasiring sa mga mga helang, kulog hawak, kaanggotan, hinanakit problema sa pagturog, kamunduan,….\nAn mga minasunod iyo an mga konkretong aksyon sa pag-atubang sa mga manlaen-laen na sitwasyon sa satong buhay.\nEnot, an paghagad kan kusog kan Diyos. Magpamibi. Sa pagsimba, an pinakahalangkaw na gawe nin pagpamibi, naliliwanagan kita sa paagi kan tataramon kan Dios asin nababasog kita kan Tinapay nin Buhay. Nakakamate kita nin katoninongan sa misa.\nIkaduwa, pag-ataman kan sadiri tanganing magin andam sa pagpadagos kan buhay. Maghingowa na magkaigwa nin tamang turog, pagkakan asin ehersisyo. Marahay na magpoon o magpadagos kan mga hobbies, arog kan pag-ataman mga hayop, gardening, listening to music, cooking, woodworking, cross stitching, painting, reading novels, writing…. Nakadagdag sa stress an sobrang paggamit nin mga gadgets asin pagdalan television.\nAsin, ikatolo, an pagpadangat kan kapwa. An pagkakaigwa nin maray na relacion sa iba asin pagtiripon tangani na mag-ogma, magdinamayan asin magpakusog sa lambang saro kun pano inaatubang an buhay.\nSa buhay, satong tutukan bako an “kagabatan kundi an kahulugan.”\n— Rev. Fr. Gerome N. Pelagio Diector, Office for Mission and Evanegelizations\nGiya sa Paghorop-horop:\nSa sakong pagkabuhay, ano an mga nakaka-ulang tanganing ako magin siring sa sadit na aki na nagsasarig sa Dios?\nAnong pangyayari sa sakong buhay na kun saen namatean ko an katoninongan kan Kagurangnan? Ano an sakong ginibo?


Paggibo nin serbesa - Wikipedia\nPaggibo nin serbesa\nAn paggibo nin serbesa (Ingles: brewing) nagpuon kan ika-anom na milenyo B.C. na pigtutubudan hale sa gurang na sibilisasyon kan Ehipto asin Mesopotamya. Ginigibo ini sa mga inaapod na serbesahan (brewery). Ngunyan, saro na ining binibistong industriya gikan sa mikro-serbesahan pasiring sa mga darakulang pabrika kan serbesa.\nSarong modernong pasilidad sa pag-gibo nin serbesa\nAn serbesa (beer) manungod sa mga siyentipiko iyo sarong klase nin inumon na igwang sadiring pait asin foam kapag binulos na hale sa permentasyon na pang-arak uli kan yeast gamit an “wort” hale sa malta, hops, asin tubig. Ginagamit man an adjunct o iba pang paghahalean kan asukar sa pag-gibo kaini.\n1 Pangenot na materyales\n2.1 Pag-gibo nin Wort\n2.2 Permentasyon asin Pag-kondisyon\n2.3 Pag-sara asin Pagbote\nPangenot na materyalesLiwaton\nMalta hale sa barley\n1. Malta - an minaserbing pangenot na permentasyong materyales na matao nin namit asin kusog sa arak. Ini hale sa tanom na barley kun sain pig-mamalta ini bago lutuon.\nMais bilang Adjunct\n2. Adjunct - dae pig-maltang permentasyong materyales na pwedeng magribay sa parte nin malta. Dae kaipuhan na igwang adjunct sa pag-gibo nin serbesa. Binale ini bilang materyales uli sa rasong ekonomikal o pagliwat sa namit kan serbesa. An mais, bagas, asin kamoteng kahoy pira sana sa mga adjunct na ginagamit sa komersyo.\n3. Hops - sarong klase nin nagkakamang na tinanom na nagdadakula sa malilipot na parte kan kinaban. Sa pag-gibo nin serbesa, an babaying burak sana an kaipohan digdi. Minatao ini nin pait, hamot, foam stability, asin iyo panlaban man sa mikrobyo.\n4. Tubig - bilang sarong klase nin inumon - 93% kan serbesa iyo an tubig\n5. Yeast - sarong klase nin mikro-organismo na responsable sa permentasyon kun sain ginigibo kaining arak an wort (mala-asukar na likido hale sa malta asin adjunct)\nAn serbesahan iyo an mga pabrika kun sain ginigibo an serbesa. An pinakalalauman sa pag-gibo kan serbesa iyo an pagliwat sa wort pasiring sa inumong arak gamit an yeast sa permentasyong proseso.\nPag-gibo nin WortLiwaton\n(Ingles: Wort Production)\n1. Pag-giling (Ingles: Milling)\nPig-gigiling an malta asin adjunct tangarig mas pasil ini lutuon.\n2. Pagluto kan malta/ adjunct (Ingles: Mashing)\nPigluluto ngona an adjunct (e.g. mais) sa “Cereal Cooker”. Kapag nabulsi na an pinaka-pisog kaini, pwede na ining ihalo sa piglulutong malta sa “Mash Tun”. Matatapos an proseso kun sain naliwat an carbohydrates sa hababang klase nin asukar.\n3. Pagsuway sa Wort (Ingles: Wort separation)\n“Lautering” an apud sa tradisyonal na proseso sa pagsuway sa wort. Digdi ginagamit an ata hale sa malta para magin saraan para isuway an minamawot na wort. Tulos man na pigbabanlawan an ata (Ingles: sparging) para mas makua pa an katas kaini.\n4. Pagpakala-kaga kan Wort (Ingles: Wort Boiling)\nDigdi piglalaag an hops kun sain matao ini nin pait sa serbesa. Dakol pang ibang obheto ini arug na kan paggadan sa mikrobyo asin ensima, pagdagdag kan asukar, asin iba pa.\n5. Pagpapakaray kan Wort (Ingles: Wort Treatment)\nAn pagpapakarhay may tolong (3) aagihan na iyo an pagpapalinaw kaini gamit an Whirlpool, an pagpapalipot kaini para sa yeast, asin an pagdugang kan oksiheno digdi para ikonsumo kan mga yeast.\nPermentasyon asin Pag-kondisyonLiwaton\nPara sa sadiring artikulo, hilingon sa Permentasyon\nAn permentasyon kan glukosa sa wort pasiring sa etanol\nSa pagkalaag kan yeast sa wort, maabot nin semana hasta bulan ini depende sa klase kan yeast asin kusog kan serbesa. An asukar sa wort na maltosa asin glukosa iyo maliliwat pasiring sa etanol asin karbon dioksido.\nSa prosesong "Pag-kondisyon" (Conditioning) digdi mas nagigin "mature" asin "smooth" an serbesa. Nawawara naman an iba pang "by-products" kan permentasyon digdi.\nPag-sara asin PagboteLiwaton\n(Ingles: Filtration and Packaging)\nSinasara an yeast tangarig mas malinaw an kaluluwasang serbesa na inaapod na "Bright Beer". Digdi pigtatama an mga ispesipikasyon kan serbesa arug na kan kusog kan arak, kolor, pait, namit, libel nin karbon dioksido, asin iba pa. Kapag nasa nilalaomang espesipikasyon na an gabos na parametro, pwede na ining i-bote. An pinakahuring proseso iyo an Pasteurization na mawot gadanon an mga mikrobyong sensitibo sa init gamit an mainit na temperatura (60-65 degree Celsius).\nAn serbesa sa komersiyo\nAn kusog kan ordinaryo na modernong serbesa igwang halos 5% ABV (alcohol per volume). An kimikal na etanol an nagkakawsa kan pagkaburat kan siisay man na mainom kani. Kaipuhan an malipot na temperatura sa produkto para sa mas maray na pag-namit asin kalidad. Sa komersyo, normal na piglalaag an serbesa sa bote, aluminum can, o metal keg.\nSarong resibo nagpapahiling nin pagbakal nin serbesa kan 2050 BC sa Syudad nin Umma kan Sumeria, Mesopotamia\n↑ 1.00 1.01 1.02 1.03 1.04 1.05 1.06 1.07 1.08 1.09 1.10 1.11 Arnold, John P (2005). Origin and History of Beer and Brewing: From Prehistoric Times to the Beginning of Brewing Science and Technology. Cleveland, Ohio: Reprint Edition by BeerBooks. ISBN 978-0-9662084-1-2.\nKinua sa "https://bcl.wikipedia.org/w/index.php?title=Paggibo_nin_serbesa&oldid=202771"\nLast edited on 8 Marso 2021, at 02:38\nHuring binago an pahinang ini kaitong 8 Marso 2021, alas 02:38.


Si Gideon Asin an Saiyang 300 na Suldados | Istorya sa Bibliya\nSi Gideon Asin an Saiyang 300 na Suldados\nARAM mo kun anong nangyayari digdi? Mga suldados ini kan Israel. Nakaduko sinda asin nag-iinom. Si Hukom Gideon an nakatindog harani sainda. Pig-oobserbaran niya kun paano sinda mag-inom.\nPagmasdan mo an lain-lain na paagi ninda. An iba nagsusubsob sa tubig. Pero may saro na pigsasarok kan kamot niya an tubig ’nganing mahiling niya an palibot. Importante ini, ta sinabi ni Jehova ki Gideon na pilion sana an mga lalaking nagbabantay mantang nag-iinom. Su iba daa papulion na, sabi nin Diyos. Hilingon ta kun ta’no.\nNapapaatubang na naman sa grabeng problema an mga Israelita. Dai kaya ninda pigsunod si Jehova. Nadaog sinda kan mga taga Midian asin pinapasakitan sinda. Kaya nag-agrangay an mga Israelita ki Jehova para sa tabang niya. Dinangog sinda ni Jehova.\nSinabi ni Jehova ki Gideon na magbilog nin hukbo, kaya nagtipon siya nin 32,000 na suldados. Pero 135,000 na suldados an kalaban kan Israel. Alagad sinabi pa man giraray ni Jehova ki Gideon: ‘Aram mo, dakulon an tawuhan mo.’ Ta’no ta sinabi iyan ni Jehova?\nPag nanggana kaya an Israel, tibaad isipon nindang nanggana sinda sa sadiri nindang kusog asin bakong sa tabang ni Jehova. Kaya sinabi ni Jehova ki Gideon: ‘Sabihon mo sa mga natatakot na mag-uruli na.’ Dahil kaini, 22,000 na suldados niya an naghali. An natada na lang saiya 10,000 na tawuhan laban sa 135,000.\nPero danguga an sabi ni Jehova: ‘Dakulon pa man giraray an tawuhan mo.’ Kaya sinabi niya ki Gideon na painumon sa sapa an mga lalaki asin papulion su mga nagsusubsob sa tubig. ‘Tatabangan takang manggana paagi sa 300 na suldados na padagos na nagbabantay mantang nag-iinom,’ an panuga saiya ni Jehova.\nNag-abot na an oras nin ralaban. Binaranga ni Gideon sa tulong grupo an 300 niyang tawuhan. An kada saro tinawan niya nin hamudyong, asin nin dulay na may karaba sa laog. Kan matanga na, pinalibutan ninda an kampo kan kalaban. Tapos, sarabay nindang pinatanog an saindang mga hamudyong asin pinarasâ an mga dulay, saka nagkurahaw: ‘An espada ni Jehova asin ni Gideon!’ Napagmata an mga kalaban. Nagkariribong asin nagkatarakot sinda dangan nagdurulag. Nanggana an Israel sa ralaban.\nHukom kapitulo 6 sagkod 8.\nI-share I-share Si Gideon Asin an Saiyang 300 na Suldados


DA mapautang P15 mil na mayong interes\nPili, Camarines Sur – Puponan na kan Department of Agriculture (DA) sa Bicol an pagtaong P15 mil na asistensya sa mga paraoma na apektado kan padagos na pagbaba sa presyo kan paroy huli kan Rice Tarrification law (RTL) alagad an proceso maagi sa bangko.\nAn DA sa paagi ni Sekretaryo William Dar asin Land Bank of the Philippines (LBP) nagkaigwa na nin signing of memorandum of agreement sa pagpaluwas nin fondo sa paagi kan SURE Aid programa kan ahencia sa mga paraoma parte kan pigmamando kan RTL.\nSi Emily Bordado, regional spokesperson kan DA Bicol nagpahayag sa Bicol Mail na an kinse mil pesos ipapautang sa calificadong mga paraoma na igwang sarong hektarya asin pababa.\nMagian an pautang kan DA huli ta mayong ipapatong na interes o por ciento cada bulan na dapat mabayadan sa laog nin kinseng taon.\nPighahalat na kan ahencia an guidelines hali sa saindang central office alagad an kabali sa mga rekisitos sa ma-aprobetsar kan programa sa pagpa-utang iyo an certificasyon kan Municipal Agriculturist Officer (MAO) na igwang pig-ooma an aplikante.\nSinabi pa na igwa nang master list an DA Bicol kan mga calificadong paraoma na puedeng matawan nin asistensya huli sa epekto sa presyo kan paroy.\nPigtawan muna nin prioridad an mga provincia digdi sa rehiyon cinco na halangkaw an produksyon nin paroy na kinababalihan kan Camarines Sur, Albay, Sorsogon asin Masbate asin dai pa kabali an Camarines Norte asin Catanduanes. (DPAureus)


KI MÁNAY JAZZ LLANA ko enot na nadangog an linyang “artists are masters of details,” pirang taon na an nakakaagi. Pinapatotoohan ini kan mga parabayle na minabalô-balò kan saindang pasali nin ginatos na beses tanganing magin perpekto an hiro asin tyempo kan bayle. Siring man na ini mahihiling sa mga pintor na labi-lábing gayo an pagmâwót na an saindang dibuho magtao nin hustisya sa kun ano man na subject na saindang pinili. Kaiba naman an mga parasurat na pusûánon an pagboót na an saindang sinusurat minahiling sa gabos na bagay, asin ini an kabilugán kan saindang literatura.\nKun paghohorop-horópan, gabos man kita inaapod tanganing magin masirî sa mga detalye. Ini saradit na mga bagay na minsan iisipon tang dai na importante, bako nang esensyal nap arte kan anuman na satong ginigibo. Alagad sa kahurihuríhan, mahihiling na dakula palan an saindang kontribusyon tanganing an sarong bagay mahaman na may kahusayan. Sa mga relasyon ngani, pag mináabot na an panahon na nagibo na an mga darakulang bagay, napanindugan na an pinangako, asin tapos na an panahon nin kilig asin hagbáyon na panânaw, an relasyon minatindog na pusog sa saradit na detalye kan pagsásarô.\nKaagid ini kan gawè nin pagsábot. Minapoon kita sa pagsábot sa mga darakulang istruktura, institusyon, kaaramán, doktrina, asin iba pang esensyal na bagay. An gawè nin pagsábot na ini mináagyat sato na dai mag-ontok, na an gawè nin pagsábot sarong dai natatapos na paghiro. Asin an satong kaaraman sa sarong bagay orog na maliwanag kun ini midbid ta sa puso.\nKan Huwebes, nagtaó nin lecture an National Artist for Literature na si Virgilio S. Almario o Rio Alma dapit sa mga Panliteraturang koneksyon ni Rizal sa Alemánya. Sa sakong pagtubod, an lecture ni Almario magdadara nin dakulang pagbabâgo sa dalagan kan Rizal scholarship, orog na sa pagbasa kan duwang bantog na nobela ni Rizal—an Noli Me Tangere asin El Filibusterismo. An anomalya minágamot sa kapabayaan sa detalye kan mga naenot na para-dakitarámon kan duwang nobela.\nKasuarin man nanggad tinokdô an Noli asin Fili sa mga eskwelahan bilang mga nobela? Bakô daw na an mga ini tinotokdô bilang mga komentaryong pansosyudad, alagad dai nanggad bilang mga gibong arte? Sosog ngani ki Almario, sa halabang panahon na inadalan sa eskwela an Noli asin Fili, dai nanggad na naipamidbid si Rizal bilang iskolar o nobelista. An aram kan sarong ordinaryong eskwela, si Rizal sarong bayáni na nagadan para sa nasyon. Alagad si iba pang importanteng parte kan saiyang pagkatao bilang pangangarogan na Filipino dai nanggad naipaluwas.\nAn mamundô iyo na an anomalya sa pag-adal kan Noli asin Fili minapoon sa sarong sadit na detalye, sarong epigraph na yaon sa orihinal na Espanyol na manuskrito kan nobela na dai nailaag sa arinman na dakitarámon kan Noli na mababakal ngunyan, puwera na sana si dakitarámon ni Almario. An epigraph gikan sa ráwitdáwit ni Freidrich von Schiller na “Shakespeare Shatten” o “An Anino ni Shakespeare,” puwede man na “An Multo ni Shakespeare.” Ano an dará kan epigraph na ini? Sosog ki Almario, kun ini dai napabayaan asin naitokdo sa mga eskuwela, sarong pintûan an mabubuksan kan epigraph na ini: an dakulang impluwensiya kan literaturang Alemán sa mga panurat ni Rizal. Siring na maluwas na gayo an pagigin iskolar ni Rizal; si Rizal na paraadál, madúnong, asin parabasá. Alagad mayo an detalye kan epigraph sa mga bersyon na inaadalan sa mga eskwelahan. Siring man na mayo man sa mga bersyon na ini an pagbanggit sa “Gotter im Exil” o “Mga Diyoses sa Destiyero” ni Heinrich Heine na nagluwas sa pagpamidbid ki Padre Dámaso sa enot na kapitulo kan Noli.\nBinásol ni Almario an mga paradakitarámon sa mga bagay na ini. Poon sa mga bersyon kan Noli ninda Mariano asin Guzman-Laksamana-Guzman, an mga detalyeng ini, kaiba pa kan kadakol pang detalye sa Noli asin Fili, an dai nakaiba. Lain pa kaiyan, an mga nagsurunod na awtor na may bersyon kan Noli asin Fili, dai man talaga nakakasábot nin Espanyol asin minabáse na sana sa mga naenot nang dakitaramon sa Filipino.\nKabilang kita sa mga nag-aradal kan Noli asin Fili sa satong sekundarya. Asin nakakamundô na kun iisipon dakula an kakulangan sa satong nadukayan sa mga brilyanteng nobela ni Rizal. Dai ta naaraman an mga ginatos na imahen sa mga nobelang ini na hinâwas ni Rizal hale sa “Faust” na sarong importanteng harigi kan literaturang Alemán. Dai ta bilog na namidbid an maórag na iskolar ki José Rizal. Dai ta bilog na nakua an baláog na dara kan mga nobela, na dakol pa palan an mga babasahón na nagin interesante kutâna huli sa pagbasa kan Noli asin Fili. An nangyari, pigparapadrowing sana kita kan San Diego, hitsura ni Maria Clara asin ni Ibarra, iwal kan alferez asin ni Doña Consolacion, asin sa sadit na talinga ni Kapitan Tiago. Alagad pâno ta man nanggad maiiguhit an mga ini na man kahusayan, kun enot pang sa satong pag-adal, kulang sa detalye an mga esensyal na nobelang ini?\nPhotograph courtesy of Bigberto


Sa atol asin ampao na proyecto binawi\nGrabe na an ‘’slippage’’ ampao pa an proyecto, ini an resulta kan ginibong inspeksyon kan City Engineer’s Office (CEO) sa P4.5 milyon na riprap project na nacontrata kan Two Brothers Construction na sadiri ni Rey Hernandez.\nSi Acting City Engr. Alexander Caning nagpahayag sa Bicol Mail na antes sinda nagrecomendar ki Alcalde Nelson Legacion na i-terminate na an contrata kan City Hall sa Two Brothers Construction enterong inikot kan saindang project engineers an 366 na metros na laba kan ‘’Lined Canal at Sagop Tributary’’ alagad apesar na labi nang sarong taon an patrabajo nasa veinte cinco por ciento pa sana an acomplisimiento. Afuera pa kaini, ampao pa sagcod na puedeng magaba man sana an proyecto.\nAn aksyon kan CEO, irecomendar na ki Alcalde Legacion na dapat i-terminate na sana an proyecto apesar na tinawan na ngani nin extension period alagad nasa veinte por ciento sana an acomplisimiento.\nAntes nagpaluwas kan termination order an jefe ejecutivo hinahagadan muna nin paliwanag alagad dai mapatubod an pigrarason na causa iyo an mga pag-uran asin bagyo sagcod na nagdesisyon na i-terminate na an contrata.\nAn notice to proceed pinaluwas kan Mayo 25, 2018 na dapat matapos an proyecto sa laog nin 270 diyas, apesar kan pinalawig pa an contrata inaabot na nin labing sarong taon dai pa giraray natatapos, sabi pa kan CEO.\nCantidad sanang P1,476.927.88 an nacobrang bayad kan contractor na babawalan na kan City Hall na makaparticipar sa ano man isusubastang proyecto, sabi pa ni Legacion.\nIsusubasta giraray an dai tapos na proyecto nganing ipadagos kan iba nang construction firm.\nDuwa nang contratista an pina-terminate kan jefe ejecutivo sa laog nin apat na bulan niya sa puesto sa City hall asin an na-enot iyo an R.A. Mendiola Construction na iyo an naka-contrata kan P260 milyon na sanitary land fill huli ta grabe man an slippage kan projecto apesar na tinawan nin extension period. (dpa)


Gibo 14 | Bibliya Online | New World Translation\nAn pagdakul nin nagtutubod sa Iconio asin an pagkontra nin mga Judio (1-7)\nNamaluan na mga diyos kan nasa Listra (8-18)\nNakaligtas si Pablo sa panggagapo (19, 20)\nPagpakusog sa mga kongregasyon (21-23)\nPagbalik sa Antioquia sa Siria (24-28)\n14 Ngunyan sa Iconio magkaibanan sindang naglaog sa sinagoga kan mga Judio asin dahil sa magayunon nindang pagpahayag, kadakul na Judio saka Griego an nagturubod. 2 Alagad an mga Judiong dai nagtutubod sinutsutan an mga tawo kan mga nasyon, na nagin dahilan na magkaaranggot an mga ini sa mga tugang. 3 Kaya sa laog nin huruhalawig na panahon, daing takot nindang ipinahayag an mensahe manungod sa daing kapantay na kabuutan nin Diyos huling igwa sinda nin awtoridad hali ki Jehova,* asin ipinahiling niya an saiyang pag-uyon sa mensaheng iyan paagi sa pagtao sa sainda nin kapangyarihan na gumibo nin mga tanda asin ngangalásan.* 4 Minsan siring, nabanga an bilog na siyudad; may mga kuminampi sa mga Judio, alagad an iba kuminampi sa mga apostol. 5 Kan an mga tawo kan mga nasyon saka an mga Judio kaiba an mga tagapamahala kaini magpurbar na gibuhan sinda nin grabeng pang-iinsulto asin gapuon, 6 naisihan ninda iyan, asin nagdulag sinda pasiring sa mga siyudad nin Licaonia, Listra, asin Derbe, saka sa nakapalibot na mga lugar. 7 Duman padagos sindang nagpahayag kan maugmang bareta. 8 Ngunyan duman sa Listra igwa nin sarong lalaking nakatukaw na may diperensiya an mga bitis. Pilay na siya puon kan mamundag asin dai man lamang nakalakaw. 9 An lalaking ini nagdadangog mantang nagtataram si Pablo. Hiniling siya ni Pablo nin diretso asin kan marisa niya na may pagtubod an lalaki asin naniniwalang mararahay siya, 10 sinabi ni Pablo nin makusog: “Tumindog ka.” Kaya bigla ining tuminindog asin nagpuon na maglakaw. 11 Kan mahiling kan mga tawo an ginibo ni Pablo, nagkururahaw sinda sa lengguwahe kan Licaonia: “An mga diyos nagin siring sa mga tawo asin nagbaba digdi sa sato!” 12 Asin pinunan nindang apudon si Bernabe na Zeus, alagad si Pablo inapod nindang Hermes, huli ta siya an nanginginot sa pagtaram. 13 Dangan an saserdote ni Zeus, na an templo yaon sa may palaog sa siyudad, nagdara duman sa mga trangkahan nin mga baka saka mga koronang gibo sa burak asin gusto niyang magdulot nin mga atang kaibanan an mga tawo. 14 Alagad, kan maaraman iyan ni apostol Bernabe asin apostol Pablo, ginisi ninda an saindang mga bado asin duminalagan sa tahaw kan mga tawo saka nagkurahaw: 15 “Mga amigo, ano ta ginigibo nindo an mga bagay na ini? Mga tawo man kami na may mga kaluyahan kapareho nindo. Asin ipinapahayag niyamo sa saindo an maugmang bareta tanganing bayaan nindo an daing serbing mga bagay na ini asin rumani sa buhay na Diyos, na naggibo kan langit asin kan daga saka kan dagat pati kan gabos na bagay na yaon diyan. 16 Sa nakaaging mga panahon tinugutan niya an gabos na nasyon na gibuhon an sadiri nindang kagustuhan, 17 alagad padagos siyang nagwalat nin patotoo manungod sa kun siisay siya paagi sa paggibo niya nin karahayan, na tinatawan kamo nin uran hali sa langit saka nin abundang ani, asin tinatawan kamo nin igong kakanon saka pinapano nin kaugmahan an saindong mga puso.” 18 Pero sa ibong kan mga sinabi nindang ini, nasakitan sindang pugulan an mga tawo sa pag-atang sa sainda. 19 Alagad may nag-arabot na mga Judio hali sa Antioquia asin Iconio, asin napasunod kan mga ini an mga tawo, kaya ginapo ninda si Pablo asin ginuyod siya paluwas sa siyudad, na naghuhuna na gadan na siya. 20 Pero kan tiripunan siya kan mga disipulo, buminuhat siya asin luminaog sa siyudad. Kan sunod na aldaw naghali sinda ni Bernabe asin nagpasiring sa Derbe. 21 Pagkatapos nindang maipahayag an maugmang bareta sa siyudad na iyan asin matabangan an nagkapira na magin disipulo, nagbalik sinda sa Listra, Iconio, asin Antioquia. 22 Duman pinakusog ninda an mga disipulo,* na pinaparigon an buot kan mga ini na magdanay sa pagtubod asin sinasabi: “Sa paglaog niyato sa Kahadian nin Diyos, kaipuhan kitang umagi nin dakul na kasakitan.” 23 Saro pa, nagnombra sinda nin kamagurangan sa lambang kongregasyon, asin paagi sa pagpamibi saka pag-ayuno, ipinagkatiwala ninda an mga ini ki Jehova,* na sa saiya nagturubod sinda. 24 Dangan naghali an duwa saka nag-agi sa Pisidia asin nag-abot sa Pamfilia, 25 asin pagkatapos nindang maibalangibog an tataramon sa Perga, nagpasiring sinda sa Atalia. 26 Hali duman, naglayag sinda pasiring sa Antioquia, kun sain duman sinda kaidto ipinagkatiwala sa Diyos asin sa saiyang daing kapantay na kabuutan tanganing utubon an sarong gibuhon, na ngunyan natapos na ninda. 27 Kan mag-abot sinda asin matipon ninda an kongregasyon, isinaysay ninda an manungod sa dakul na bagay na ginibo nin Diyos paagi sa sainda saka an pagbukas niya kan pinto sa mga nasyon tanganing makalaog an mga ini asin magturubod. 28 Kaya huruhalawig na panahon sindang nakiibanan sa mga disipulo.\n^ O “an mga kalag kan mga disipulo.”


Juan 5 | Bibliya Online | New World Translation\nPinaumayan an may hilang na lalaki sa Betzata (1-18)\nSi Jesus tinawan kan saiyang Ama nin awtoridad (19-24)\nAn mga gadan makakadangog kan boses ni Jesus (25-30)\nMga patotoo manungod ki Jesus (31-47)\n5 Pagkatapos kaini, nag-abot an kapiyestahan kan mga Judio, asin nagpasiring si Jesus sa Jerusalem. 2 Duman sa Jerusalem sa Trangkahan nin mga Karnero igwa nin dakulang karigusan na inaapod sa Hebreo na Betzata, na napapalibutan nin limang pasilyong may atop.* 3 Nakahigda sa mga pasilyong ini an dakul na may hilang, buta, pilay, asin an mga may paralisadong kamot o bitis. 4 *—— 5 Alagad may sarong lalaki duman na 38 taon nang may hilang. 6 Huling nahiling ni Jesus an lalaking ini na nakahigda duman asin huling aram niya na haloy nang panahon na may hilang ini, sinabi niya sa lalaki: “Gusto mong marahay?” 7 Nagsimbag an lalaking may hilang: “Ginoo, mayo nin siisay man na mabuntog sa sako sa karigusan pag binubukag an tubig; pag minadiyan na kaya ako sa tubig, iniinutan ako nin iba.” 8 Sinabi ni Jesus sa saiya: “Magbuhat ka! Kuana an banig* mo asin maglakaw ka.” 9 Tulos na narahay an lalaki, asin kinua niya an saiyang banig* saka nagpuon na maglakaw. Sabbath* kan aldaw na idto. 10 Kaya sinabihan kan mga Judio an naumayan na lalaki: “Sabbath ngunyan, asin bakong suno sa Katugunan na bitbiton mo an banig* na iyan.” 11 Alagad nagsimbag siya sa sainda: “Su nagparahay sa sako, siya mismo an nagsabi sa sakuya, ‘Kuana an banig* mo asin maglakaw ka.’” 12 Hinapot ninda siya: “Siisay an tawong iyan na nagsabi sa saimong ‘Kuana iyan asin maglakaw ka’?” 13 Alagad dai aram kan lalaking naumayan kun siisay an tawong idto, huli ta naghali si Jesus na dai naririsa asin suminalak sa dakul na tawong yaon duman. 14 Pagkatapos kaini nanumpungan siya ni Jesus sa templo asin sinabi sa saiya: “Hilinga, rahay ka na. Dai ka na maggibo nin kasalan, tanganing dai nin mas maraot na mangyari sa saimo.” 15 Naghali an lalaki asin nagsabi sa mga Judio na si Jesus an nagparahay sa saiya. 16 Dahil kaini, pinersegir si Jesus kan mga Judio huli ta ginigibo niya an mga bagay na ini sa aldaw nin Sabbath. 17 Alagad sinabi niya sa sainda: “An sakuyang Ama padagos sa paggibo sagkod ngunyan, asin padagos man ako sa paggibo.” 18 Kaya lalo pa lugod na naghinguwa an mga Judio na gadanon siya, huli ta bako sanang pigbabalga niya an Sabbath kundi inaapod man niya na saiyang Ama an Diyos, na ginigibo an sadiri niya na kapantay nin Diyos. 19 Kaya bilang simbag sinabi ni Jesus sa sainda: “Sinisigurado ko nanggad sa saindo, an Aki dai makakagibo nin maski sarong bagay sa sadiri niyang kabutan, kundi kun ano sana an nahihiling niya na ginigibo kan Ama. Huli ta ano man na mga bagay na ginigibo kan Ama, an mga bagay na ini ginigibo man kan Aki sa kaparehong paagi. 20 Huli ta namumutan kan Ama an Aki asin ipinapahiling niya sa saiya an gabos na ginigibo niya, asin ipapahiling niya sa saiya an mga gibo na urog pa kisa sa mga ini, tanganing magngaralas kamo. 21 Huling kun paanong an mga gadan ibinabangon asin tinatawan nin buhay kan Ama, tinatawan man nin buhay kan Aki an siisay man na gusto niyang tawan. 22 Huli ta an Ama dai nanggad naghuhukom sa kiisay man, kundi ipinagkatiwala niya sa Aki an gabos na paghukom, 23 tanganing an gabos magtaong onra sa Aki kun paanong nagtatao sinda nin onra sa Ama. An siisay man na dai nagtataong onra sa Aki dai nagtataong onra sa Ama na nagsugo sa saiya. 24 Sinisigurado ko nanggad sa saindo, an siisay man na nagdadangog sa sakuyang tataramon asin nagtutubod sa Saiya na nagsugo sa sako igwa nin buhay na daing katapusan, asin dai siya huhukuman kundi nakabalyo na siya hali sa kagadanan pasiring sa buhay. 25 “Sinisigurado ko nanggad sa saindo, maabot an oras, asin ngunyan na iyan, na madadangog kan mga gadan an boses kan Aki nin Diyos, asin an mga naghihimati mabubuhay. 26 Huli ta kun paanong an Ama iyo an gikanan nin buhay, itinugot man niya na an Aki magin gikanan nin buhay. 27 Asin tinawan Niya siya nin awtoridad na maghukom, huling siya an Aki nin tawo. 28 Dai nindo ini ipagngalas, huli ta maabot an oras na an gabos na yaon sa mga lulubngan na girumduman makakadangog kan saiyang boses 29 asin maruluwas, idtong mga naggiribo nin marahay pasiring sa pagkabuhay liwat para sa buhay, asin idtong mga naggiribo nin karatan pasiring sa pagkabuhay liwat para sa paghukom. 30 Dai ako makakagibo nin maski sarong bagay sa sadiri kong kabutan. Kauyon kan nadadangog ko, naghuhukom ako, asin an sakuyang paghukom matanos, huli ta an gusto kong gibuhon bako an sadiri kong kabutan kundi an kabutan kan nagsugo sa sako. 31 “Kun ako sana an nagpapatotoo manungod sa sadiri ko, an sakuyang patotoo bakong balido. 32 May saro pang nagpapatotoo manungod sa sako, asin aram kong totoo an saiyang sinasabi manungod sa sako. 33 Nagsugo kamo nin mga tawo ki Juan, asin nagpatotoo siya mapadapit sa katotoohan. 34 Minsan siring, dai ako nagdedepende sa patotoo nin tawo, alagad sinasabi ko an mga bagay na ini tanganing kamo maligtas. 35 Siya sarong naglalaad asin nagliliwanag na lampara, asin sa halipot na panahon minawot nindong mag-ugma sa saiyang liwanag. 36 Pero igwa ako kan patotoo na mas urog kisa kan ki Juan, huli ta an mismong mga gibo na ipinapagibo sa sako kan sakuyang Ama, an mga ginigibo kong ini, nagpapatotoo na isinugo ako kan Ama. 37 Asin an Ama na nagsugo sa sako, siya mismo an nagpatotoo manungod sa sako. Dai pa nindo kasuarin man nadangog an saiyang boses o nahiling an saiyang itsura, 38 asin an saiyang tataramon dai nagdadanay sa saindo, huli ta dai kamo nagtutubod sa mismong isinugo niya. 39 “Sinisiyasat nindo an Kasuratan huli ta iniisip nindo na paagi kaiyan* magkakaigwa kamo nin buhay na daing katapusan; asin an mismong mga nasusurat diyan an nagpapatotoo manungod sa sako. 40 Alagad ta habo nindong pumadigdi sa sako tanganing magkaigwa kamo nin buhay. 41 Dai ko pigmamawot na pamurawayon ako nin mga tawo, 42 pero bako kamong arog kaiyan. Aram na aram ko na dai kamong pagkamuot sa Diyos. 43 Puminadigdi ako sa ngaran kan sakuyang Ama, alagad dai nindo ako inaako. Kun may ibang pumadigdi sa sadiri niyang ngaran, aakuon nindo siya. 44 Paano nindo magigibong magtubod, mantang an gusto nindo mag-ako nin kamurawayan hali sa lambang saro asin dai nindo pighihinguwang makamtan an kamurawayan na hali sa Diyos mismo? 45 Dai nindo pag-isipon na iaakusar ko kamo sa Ama; igwa nin saro na nag-aakusar sa saindo, si Moises, na iyo an pinagbabasaran nindo kan saindong paglaom. 46 Sa katunayan, kun nagtutubod kamo ki Moises, matubod kamo sa sako, huli ta nagsurat siya manungod sa sakuya. 47 Pero kun dai kamo nagtutubod sa mga isinurat niya, paano kamo matubod sa mga sinasabi ko?”\n^ An atop kan mga pasilyo igwang dakul na harigi.\n^ An buot sabihon, an Kasuratan.


Sanskrito - Wikipedia\n(Nakatukdo hali sa Sanskrit)\nAn guhit Sanskrito dapit sa medisina\nAn Sanskrito (संस्कृतम् Saṃskṛtam) sarong tataramon kan pamilya na Indo-Europeo. Iyo an lenguaheng Klasiko kan India asin lenguaheng panrelehiyon kan Hinduismo, Budismo asin Haynismo. Ini an sarô sa 22 na mga tataramon na opisyal kan India. An posisyon kaini sa kulturang India asin sa kulturang sur-subangan Asiatika arog sa Latin o Griego sa Europa.\nAn ka dakolan na pagagamit kan Sankrito panreliyon na lenguahe kan mga Hindu sa pangangadyi ninda sa mga diyos asin diyosa sa sainding relihiyon huli ta ini ngani sarong sistemang panteyistiko na dakol ang mga diyos. An pinakán gurang na porma kan tataramon na ini pig-aapud na Sanskrito na Vediko. An pinakán gurang na teksto kan Sankrito iyo an RigVeda na pwede ser na ginibo na kaitong 1500 na taon antes ni Hesukristo.\nKinua sa "https://bcl.wikipedia.org/w/index.php?title=Sanskrito&oldid=198582"\nHuring binago an pahinang ini kaitong 9 Oktubre 2020, alas 04:46.


Home / Camarines Sur / Naga City / pili / STL / STL pinondo na sa CSur\nSTL pinondo na sa CSur\nBicol Standard Newspaper Saturday, February 10, 2018 Camarines Sur, Naga City, pili, STL\nNAGA CITY (Bicol Standard) -- Igwa nin limang aldaw an Evenchance Gaming Corporation, an nagpapadalagan kan Small Town Lottery sa Camarines Sur, na maka file nin motion for reconsideration – pakatapos na cancelaron na an saindang authorization na iyo an mag operar kan STL, sa provincia.\nIni an ipinahayag ni PCSO General Manager Alexander Balutan sa report na ipinadara sa Bicol Standard.\nAlagad nin huli sa maisog na pagdakop sa mga nagpapataya kan STL sa Camarines Sur, susog sa direktiba na firmado ni Gob. Migz Villafuerte, pondo ngonian an pagtao nin medical assistance sa mga naghahagad saindang tabang na mga indigents o tios na mga tawo, segun ki Balutan.\nSinabi ni Balutan na poon pa kan sarong aldaw, paralisado na an saindang operasyon nin huli ta dinakop asin naka detinir an duwa nindang organic personnel na distino sa Pili, Camarines Sur.\nIdinagdag ni Balutan na an ginibong pag arestar sa saindang empleado consideradong arbitrary asin illegal.\nAn duwang PCSO personnel na dinakop asin nasa carcel iyo an nag pipirma kan mga documento para sa oro-aldaw na ipig tataong assistencia financial sa mga tios, sabi ni Balutan.\nMientrastanto, idinagdag pa sa news report hale sa oficina ni GM Balutan na pusog an saiyang pagtubod na nangyari an raid sa saindang opisina, pakatapos kan interview sa sarong local na estasyon nin radyo sa Naga City, (bako sa BBS FM) ki PCSO Director Sandra Cam.\nAn interview mapadapit sa termination kan authority kan Evenchance Gaming Corporation na magpadalagan kan STL digdi.\nAn pag cancelar kan awtorisasyon sa Evenchance nin huli ta pigbalga kan STL kan Implementing Rules and Regulations.\nNagpapaherak pa ngani si Balutan kan sabihon kaini na an PCSO-Camarines Sur branch may oro-aldaw na allocation na kantidad P400,000, sa lindong kan flagship project na Individual Medical Assistance Program (IMAP).\nBase pa sa saindang record, nag aabot sa 22 na cliente an saindang pig seservehan, oro aldaw, na kadaklan hale sa tios na familia, na natatawan nin tabang, kada aldaw sa paagui nin medical assistance.\nMientrastanto, sa parte ni Rep LRay Villafuerte, pig question suboot niya an operasyon kan Evenchance sa Camarines Sur, nin huli ta dai kaini na susunod an pag remit kan inaapod na presumptive monthly retail receipt, na ipig promisa kan Evenchance na itatao sa gobierno, na nakapalaman sa saindang application.\nSTL pinondo na sa CSur Reviewed by Bicol Standard Newspaper on Saturday, February 10, 2018 Rating: 5


Minatubod Ako Sa Diklom: KANSYON KAN MGA DOOT\nMayo akong banhing arog kan paroy\nsolamente an burak kong minasayaw sa duros\nna garo bagang mayong kaudtuhan\nasin dai kinakaipuhan matakot kun maluyos\nsa parabola, banggi akong tinanom sa dagang maimbong\npadinulag akong isinabwag asin nagtalubo sa paglaom\nna dai man ako gagaboton, aakoon ako kan para-tanom\nPabayae sanang magtalubong sabay an paroy\nasin doot sagkod tig-anihan.\nKun minsan ngani, nakakamati ako nin pagkamoot sa paroy\nkan banging naboa an doros nagdampi si samuyang mga dahon,\nmagirukon, napangisi ako, asin nagbutung nin hinagos\nhali sa kairaruman kan daga, mahamoton an alisngaw!\nsa parabola, sinabay sa paroy an sakuyang pagdakula\npig-apod akong layas minsan dai man akong naghahali\npigsipi si sakuyang ugbos, naglugad, alagad mayong dagtang mailuha\nKagurangan, bakong marhay na banhi\nan sinbawag mo sa saimong oma?\nDai ako piggigirung kan paroy, dai daa akong hamot\nmaibuhon, mapanas an sakuyang mga dahon\npig-sasalaan niya pa akong kasurog kan mga lukton asin duron\nminaldisyon na ako asin gagaboton sa huring mga panahon\nIpapagabot kong enot sa mga paraani\nan mga doot, dangan ipapabugkos ko nganing suloon.\nAlagad minsan siring an nangyari sako\nakong doot an minapatunay na dawa\nmayong binhing mahuhulog sa daga,\nmagagadan akong pinapakinabangan kan kinaban.\nPagkatapos, ipapaani ko an paroy,\ndangan ipapasaray sa harong-harong ko.\nMantang ako pigsusulo kan mga para-oma\nmay pirang mga gamgam an paglukso-luksong\nnagkakan kan mga paroy sa laog kan harong-harong\nasin toninong na naghihimati sa irarum kan daga\nan saro sa sakuyang mga gamut na dai nagalbut\nnaghahalat kan uran, kan liwanag kan saldang,\nkan hinangos kan duros, nag-aandam sa liwat na pagtambo.\nPosted by Kristian Cordero at 5:28 PM


Home / Bicol News / Camarines Sur / News / Selosong lalaki, sinaksak an karibal sa pagkamoot, irido\nSelosong lalaki, sinaksak an karibal sa pagkamoot, irido\nBicol Standard Thursday, July 31, 2014 Bicol News, Camarines Sur, News\nGARCHITORENA, CAMARINES SUR – Pagkamoot na tagob nin pagselos an nagtulod sa sarong lalaki para saksakon niya an saiyang kabarangay.\nStock photo: Wikimedia Commons\nSegun sa tiniripon na informasyon kan mga awtoridad, si Arnel Maimon, (bakong tunay na pangraran) an nalalangob ngonian sa carcel sa casong pagprobar na paggadan kan saiyang karibal sa sarong magayon na daraga digdi.\nAn estorya nagpoon kan aksidenteng masabatan ni Arnel an saiyang kailusyon na si Sonia Magayon, (bakong tunay na ngaran) sa sarong hayakpit na tinampo sa saindang barangay.\nNag-iwas na sana si Arnel sa dalan para maibitaran an confrontasyon. Makuri an kurab-kutab kan saiyang daghan, kaya nagpahipli na lang sa poon nin batag, mantang luway-luway na nagdadalihig an luha sa saiyang daghan.\nHuli sa grabeng pagselos, ta lamos talaga siya nin pagkamoot ki Sonia, napurisaw an saiyang dating pirming nanok na pagturog pagkabanggui.\nNakasanday sa ulonan, pigparaisip si nangyari kaya dagos nag langkaba sa saiyang marigsok na isip na planong resbakan an saiyang karibal na si Romeo Mabilis (bako man tunay na pangaran).\nMatanga nin banggui sa saiyang higdaan, ilinuwas ni Arnel an mga surat saiya ni Sonia na itinago sa saindang aparador. Mantang binabasa an mga surat, surunod-sunod na nagtagdo an mga luha sa sinuratan na papel.\nGarong pisog nin mais an pagkadarakula kan nagdalihig na mga luha.\nAmay nin aga, sinurongan ni Arnel si Romeo sa atubangan kan saindang harog.\nNagdiskusyon an duwa asin pirang segundos sana, nasaksak ni Arnel si Romeo.\nAn mga tiniripon na informasyon antes kan incidente, nagluluwas na pirang semana pa lang palan na ka-trato ni Arnel si Sonia.\nPirang taon niya ining pigsuyo asin pig-ilusyonan makua sana an saiyang mahamis na pag-ako kan saiyang liputok na pagkamoot.\nDecidido talaga si Arnel na pakasalan si Sonia sa pinakamadaling panahon.\nAlagad, an naka-olang sa pag presentar ki Sonia an pagrapado kan bagyong si Glenda ta nadanyaran an hanapbuhay.\nSi Arnel nagkukurahaw nin mga tataramon na naghihinayang siya kan saiyang inubos na panahon sa pagsuyo sa daraga.\nAn nagtulod ki Arnel na saksakon si Romeo iyo an saiyang naheling na mantang marumarom na asin pasulnopon an saldang, namansayan niya si Romeo asin si Sonia, higot na nagkakapotan an saindang mga kamot, mantang naglalakaw.\nAn iridong si Romeo nagsabi na mayo siyang kasalan. An totoo, sabi niya, aram niyang kailusyon ni Sonia si Arnel.\nAlagad, marikas na nag sugpon na, kailusyon pa man sana, bako pa man sindang mag-agom. Arog ni Arnel, siya soltero asin gusto man mag-agom ki Sonia.\nAn pigselosan ni Arnel na si Romeo tulong aldaw pa sanang nag-ilusyon ki Sonia.\nPero, nagluluwas na siya na an pigtiwalaan kan saiyang pagkamoot.\nSi Romeo nagpapaomay kan saiyang tama.—Estorya ni Oca Esmenda, BICOLSTANDARD.COM\nSelosong lalaki, sinaksak an karibal sa pagkamoot, irido Reviewed by Bicol Standard on Thursday, July 31, 2014 Rating: 5


Hasyo - Wikipedia\nAn linear particle accelerator UNILAC kan GSI, kun sain an hasyo iyo nadiskobre asin kun sain an kimika kaini iyo enot na naobserbahan\nAn hasyo (Ingles: hassium) iyo sarong elementong kimikal na may simbolong Hs asin atomikong bilang na 108. An hasyo iyo radyoaktibong maray; ini an pinakapusog na bistadong isotopo na igwa nin kabangang-buhay nin harus sampolong segundo. Saro sa mga isotopo kaini, an 270Hs, igwa nin mahikang numero kan parehas na proton asin neutron para sa depormadong nukleyi, na minatao sa ini nin mas makusog na kapusogan laban sa biglaan na fission. An hasyo iyo sarong magabatong marhay na elemento; namokna ini sa laboratoryo sa kadikitong marhay na kantidad sa paagi nin pagsalak sa magabat na nukleyi sa mga mas magian. An natural na pangyayari kan elemento iyo pinag-adalan pero dae pa nahihiling.\nSa peryodikong tableta kan elemento, an hasyo iyo sarong transaktinidong elemento, sarong kaapil kan ikapitong peryodo asin ikawalong grupo; dagos ini an ikaanom na kaapil kan 6d serye kan mga transisyong metal. An mga eksperimento sa kimika iyo pigkumpirmar na an hasyo may kaugalian bilang an mas magabat na homologo sa osmyo, preparadong nagrereakto sa oksiheno para makamokna nin bolatilong tetroxide. An mga kimikal na karakter kan hasyo iyo partidang nakarakterisa, pero an mga ini marhay na nakukumpara sa kimika kan ibang mga elemento sa grupo 8.\nIgwang relatibong medya para sa Hasyo duman sa Wikimedia Commons\nKinua sa "https://bcl.wikipedia.org/w/index.php?title=Hasyo&oldid=220724"\nHuring binago an pahinang ini kaitong 30 Nobyembre 2021, alas 12:10.